title: Tyynenmeren sota

text: Bolivia julisti 1. maaliskuuta 1879 sodan ja vetosi Perun kanssa solmimaansa salaiseen puolustussopimukseen vuodelta 1873. Perun hallitus päätti kunnioittaa sopimusta Chilen laajentumishaaveita vastaan mutta oli huolissaan siitä, etteivät liittokunnan joukot kykenisi pärjäämään Chilen armeijalle. Peru lähetti diplomaatin Chileen ja tavoitteli neuvotteluratkaisua; Chile vaati Perua pysymään puolueettomana, mistä Peru kieltäytyi sopimukseensa vedoten. Chile vastasi katkaisemalla diplomaattisuhteet ja julisti sodan liittolaisille 5. huhtikuuta 1879.


title: Tyynenmeren sota

text: Argentiinaa pyydettiin liittymään Chilen-vastaiseen rintamaan. Argentiinalla oli aluekiistoja Chilen kanssa Patagonian alueesta, mutta Argentiina päätti jäädä sodan ulkopuolelle.


title: Tyynenmeren sota

text: Poliittisesta epävakaudesta ja lyhytaikaisista hallituksista kärsinyt Bolivia ei ollut valmis sotimaan Chileä vastaan. Heti sodan alussa kävi selväksi, että aavikkomaastossa meren hallinta tulisi olemaan ratkaiseva tekijä. Bolivialla ei ollut laivastoa, ja Peru kärsi talousromahduksesta, eikä sen merivoimilla ja maavoimilla ollut riittävää harjoitusta eikä budjettia. Suurin osa sotalaivoista oli vanhentuneita, ja vain monitorit Huáscar ja Independencia kykenivät taisteluun.


title: Tyynenmeren sota

text: Topáterin taistelu 23. maaliskuuta 1879 oli sodan ensimmäinen. Calamaa kohti edenneitä 554 sotilaan chileläisjoukkoja vastassa oli 135 Bolivian sotilasta ja siviiliä tri Ladislao Cabreran johtamana. Ammuspulasta kärsineet bolivialaiset vetäytyivät lukuun ottamatta pientä eversti Eduardo Abaroan johtamaa siviilien joukkoa, joka taisteli loppuun asti. Enempiä taisteluja maalla ei käyty, ennen kuin taistelu merellä oli ohi.


title: Tyynenmeren sota

text: Chilen laivaston taistelulaivat Almirante Cochrane ja Blanco Encalada purjehtivat vara-amiraali Juan Williamsin alaisuudessa Bolivian ja Perun rannikoiden edustalle. Iquique saarrettiin, Huanillosia, Mollendoa, Picaa ja Pisaguaa pommitettiin ja niiden satamat poltettiin. Amiraali Williams toivoi kaupan ja salpietarin viennin pysäyttämisen heikentävän liittolaisten taloutta ja pysäyttävän aseiden saannin ja pakottavan Perun laivaston suoraan taisteluun.


title: Tyynenmeren sota

text: Perun laivasto ei antautunut taisteluun ylivoimaista vihollista vastaan, vaan Huáscar iski syvälle Chilen vesille amiraali Migual Graun komennossa, tavoitteena vetää vihollinen takaisin etelään ja häiritä Chilen kuljetuksia.


title: Tyynenmeren sota

text: Ensimmäisessä meritaistelussa Chipanassa 12. huhtikuuta 1879 Perun korvetit Unión ja Pilcomayo tapasivat Chilen korvetin Magallanesin matkalla Iquiqueen. Kahden tunnin tykistötaistelun jälkeen Unión alkoi kärsiä moottoriongelmista, ja Magallanes pakeni saatuaan pieniä vaurioita.


title: Tyynenmeren sota

text: Iquiquen edustalla 21. toukokuuta 1879 Huáscar ja Independencia mursivat kaupungin saarron, jota pitivät yllä kaksi Chilen vanhaa puualusta, Esmeralda ja Covadonga. Huáscar upotti törmäämällä Esmeraldan, mutta Covadonga sai suuremman Independencian ajamaan karille Punta Gruesassa. Chilen laivasto menetti yhden puisen korvettinsa, jonka kapteeni Arturo Pratista tuli sankari ja marttyyri. Peru puolestaan menetti voimakkaan rautaisen fregattinsa. Tämän jälkeen Huáscar oli ainut varteenotettava Perun alus.


title: Tyynenmeren sota

text: Kuuden kuukauden ajan se risteili merta ja katkoi Chilen huoltolinjat. Kapteeni Graun onnistui pitää pilkkanaan koko Chilen laivastoa, upottaa 16 laivaa, kaapata takaisin vallatut perulaiset laivat ja vaurioittaa lukuisia Chilen laivaston käyttämiä satamia sekä tuhota Antofagastan rannikkotykistö. Tämä tunnetaan nimellä "Correrías del Huáscar".


title: Tyynenmeren sota

text: Huáscar jäi viimein kiinni Angamosissa 8. lokakuuta 1879 kahden taistelulaivan ja kuuden korvetin voimin. Saatuaan 76 osumaa ja amiraali Graun saatua surmansa laiva jäi chileläisten käsiin.


title: Tyynenmeren sota

text: Saatuaan meren hallintaansa Chilen armeija aloitti hyökkäyksen Peruun. Bolivian armeija, joka ei kyennyt valtaamaan takaisin rannikkoaan, liittyi puolustamaan Perun Tarapacáa ja Tacnaa.


title: Tyynenmeren sota

text: 2. marraskuuta 1879 tehtiin maihinnousu laivojen tykistötulen tukemana Pisaguaan ja Juníniin, noin 500 kilometriä pohjoiseen Antofagasta. Pisaguassa 2 100 sotilaan joukot löivät liittolaisten 1 160 miehen joukot ja ottivat kaupungin hallintaansa. Maihinnousu Juníniin suoritettiin pienemmillä joukolla ja sen onnistuminen oli tiukalla. Päivän lopuksi maissa oli 10 000 Chilen armeijan sotilasta kenraali Erasmo Escalan johdolla etenemässä sisämaahan, Tarapacán maakunta oli eristetty muusta maasta ja kenraali Juan Buendían ensimmäinen eteläinen armeija ilman huoltoreittejä.


title: Tyynenmeren sota

text: Etelään kohti Iquiquea marssiva 6 000 sotilaan armeija kesti liittolaisten 7 400 sotilaan joukon yllättävän vastahyökkäyksen San Franciscossa 19. marraskuuta korkein tappioin molemmilla puolilla. Bolivian joukot vetäytyivät taistelun aikana, mikä pakotti perulaiset vetäytymään Tarapacáan. Neljä päivää myöhemmin Chilen armeija valloitti kaupungin ilman suurempaa vastarintaa.


title: Tyynenmeren sota

text: Escala lähetti 3 600 sotilaan osaston, ratsuväkeä ja tykistöä pyyhkimään pois loput Perun armeijasta, jossa arveltiin olevan enää alle 2 000 huonosti koulutettua ja aseistettua sotilasta. Tarapacán taistelu 27. marraskuuta seurasi Chilen joukkojen löydettyä perulaisen, lähes kaksi kertaa arveltua suuremman ja huomattavasti motivoituneemman joukon. Eversti Andrés Avelino Cáceresin komennossa Chilen retkikunta ajettiin pakosalle ja se jätti jälkeensä huomattavan määrän tarvikkeita ja ammuksia. Voitolla ei ollut enää merkittävää merkitystä sodassa ja kenraali Buendían armeija, jossa oli enää 4 000 sotilasta, vetäytyi kohti Aricaa pohjoisessa 18. joulukuuta.


title: Tyynenmeren sota

text: Uusi Chilen retkikunta lähti Pisaguasta 24. helmikuuta 1880 ja laski lähes 12 000 sotilasta maihin Pacochanlahdella. Kenraali Manuel Baquedanon johdolla joukko eristi Tacnan ja Arican maakunnat ja esti Perun vahvistusten saapumisen pohjoisesta.


title: Tyynenmeren sota

text: 7. kesäkuuta 4 000 sotilaan chileläisjoukko laivaston tukemana valtasi Perun Francisco Bolognesin komentaman varuskunnan Aricassa. Eversti Pedro Lagosin komentaman hyökkäyksen piti nousta Morro de Arican kukkulalle vastassaan Bolognesin 2 000 sotilasta.


title: Tyynenmeren sota

text: Arican taistelusta tuli yksi sodan traagisimmista. Chile kärsi 474 kaatuneen tappiot ja lähes tuhat perulaista menetti henkensä, ml. eversti Bolognesi itse.


title: Tyynenmeren sota

text: Lokakuussa 1880 Yhdysvallat yritti neuvotella rauhaa USS Lackawannalla Arican lahdella. Peru ja Bolivia kieltäytyivät alueluovutuksista ja jättivät neuvottelut. Tammikuussa 1881 Chilen armeija marssi kohti Perun pääkaupunkia Limaa.


title: Tyynenmeren sota

text: Perun vakinainen väki ja huonosti aseistetut kansalaiset valmistautuivat puolustamaan kaupunkia. Perulaiset lyötiin kuitenkin San Juanin ja Mirafloresin taisteluissa ja tammikuussa Lima jäi kenraali Baquedanon joukoille. Eteläiset kaupunginosat ryöstettiin ja poltettiin maan tasalle. Kaupungin ulkopuoliset suurtilat puolestaan polttivat Kiinasta 1850-luvulla halvaksi työvoimaksi tuodut kiinalaiset siirtotyöläiset, "kulit". Chileläiset väittivät joukkojen tulleen suojelemaan kaupunkia ryöstelyltä ja tuholta esivallan kaaduttua.


title: Tyynenmeren sota

text: Kun Perusta ei enää ollut vastusta, Chile jatkoi etenemistään rannikkoa ja Keski-Sierraa pitkin Cajamarcaan asti. Sotasaaliina joukot takavarikoivat Perun kansalliskirjaston, ml. sen vuosisatoja vanhat siirtomaa-aikaiset aineistot, jotka rahdattiin Santiago de Chileen, sekä valuuttavarat. Tästä huolimatta Chilen armeija ei saanut maata täysin haltuunsa.


title: Tyynenmeren sota

text: Perulaisten vastarinta jatkui kolme vuotta Yhdysvaltain kannustuksella. Vastarintajohtajana oli kenraali Andrés Cáceres, myöhemmin Perun presidentti. Perun armeijan jäännökset löivät chileläiset muutamaankin kertaan, mutta Huamachucon taistelun jälkeen vastarinta oli enää vähäistä. 20. lokakuuta 1883 Peru ja Chile solmivat Ancónin rauhansopimuksen, jossa Tarapacá luovutettiin voittajalle.


title: Tyynenmeren sota

text: Rauhansopimuksen mukaan Chile miehitti Tacnan ja Arican maakunnan kymmeneksi vuodeksi, jonka jälkeen pidettiin kansanäänestys niiden liittämiseksi jompaankumpaan maahan. Kansanäänestyksen ehdoista ei ikinä päästy sovintoon ja viimein vuonna 1929 Yhdysvaltain presidentti Herbert Hooverin välityksellä Chile piti Arican ja Tacna palautettiin Perulle, joka sai myös kuusi miljoonaa dollaria korvauksia.


title: Tyynenmeren sota

text: Bolivia menetti vuoden 1884 aselevossa koko rannikkonsa, Antofagastan maakunnan, ja sen nitraatti-, kupari- ja mineraalivarat. Vuoden 1904 rauha teki järjestelystä pysyvän. Vastineeksi Chile rakensi rautatien La Pazista Arican satamaan ja takasi Bolivian kaupan Chilen satamissa ja alueella. Boliviassa menetys oli merkittävä henkinen isku ja on sitä edelleen; sitä vastaan protestoitiin vuoden 2004 kaasumellakoissa. Bolivia soti myös vuosina 1932–1935 Chacon sodan Paraguayta vastaan, tavoitteenaan pääsy merelle Paraguayjokea myöten. Maalla ei ole myöskään ollut diplomaattisia suhteita Chilen kanssa sitten vuoden 1978.


title: Tyynenmeren sota

text: Perussa kehitettiin isänmaan puolustajien kultti, sekä sodassa kuolleille marttyyreille, että vastarintajohtaja kenraali Andrés Cáceresille.


title: Tyynenmeren sota

text: Chile sai suuret raaka-ainevarat. Sodan aikana se luopui vuonna 1881 vaatimuksesta Patagoniaan varmistaakseen Argentiinan puolueettomuuden, mitä jotkut ovat pitäneet alueluovutuksena. Brittiläinen vaikutus nitraattiteollisuudessa kasvoi voimakkaasti sodan jälkeen, mikä johti sekaantumiseen maan politiikkaan ja vuoden 1891 vallankaappaukseen presidentti José Manuel Balmacedaa vastaan brittien tukemana. Rahavirta kesti vain muutaman vuosikymmenen ja väheni, kun synteettiset nitraatit kehitettiin ensimmäisen maailmansodan aikana. Alue on kuitenkin vielä maailman suurin kuparintuotantoalue.


title: Tyynenmeren sota

text: Perun ja Chilen välinen meriraja sovittiin 1950-luvulla kulkevaksi suoraan länteen leveyspiiriä pitkin, kun Peru vaati linjaa, joka jatkuisi maiden maarajan suuntaisesti eteläänpäin. Elokuussa 2007 Perun ja Chilen välille nousi merirajasta erimielisyyksiä, kun perulainen toimittaja Álvaro Vargas Llosa (Mario Vargas Llosan poika) väitti Perun ulkoministeri José García Belaúnden aloittaneen uuden kartan julkaisun, joka muutti maiden välistä rajaa Tyynellämerellä. Vastineeksi Chile kutsui lähettiläänsä pois Perusta.


title: Kalifornianmerileijona

text: Kalifornianmerileijona ("Zalophus californianus") on Tyynenmeren rannikoilla elävä korvahyljelaji. Sen pääasiallinen lisääntymisalue on Kalifornian eteläosassa ja Kalifornian niemimaan alueella Meksikossa, mutta lajia esiintyy myös paljon pohjoisemmassa.


title: Kalifornianmerileijona

text:
Koulutetut sirkushylkeet, jotka temppuilevat sirkusten ja meriakvaarioiden näytöksissä, ovat perinteisesti juuri kalifornianmerileijonia. Yhdysvaltain merivoimat on kouluttanut näitä hylkeitä myös puolustustarkoituksiin.
Kalifornianmerileijonakoiras voi kasvaa 2,4 metrin pituiseksi ja painaa 400 kiloa. Naaraat jäävät alle kaksimetrisiksi ja keskimäärin painavat 110 kg. Yksilön ikä voidaan laskea sen hampaiden vuosirenkaista. Luonnosta on löydetty 17-vuotias yksilö; vankeudessa laji on elänyt 31-vuotiaaksi.


title: Kalifornianmerileijona

text: Kalifornianmerileijonan kanta on vahva, Yhdysvalloissa lähellä kantokykyä. Kokonaispopulaatio on arvioitu noin 355 000 yksilöksi, lisääntymisyhdyskuntia on yhteensä 26 Yhdysvalloissa ja Meksikossa.


title: Kalifornianmerileijona

text: Kalifornianmerileijonaan on joskus luettu kuuluvaksi myös kaksi erillään elävää alalajia, Galápagossaarten galapagosinmerileijona ("Zalophus californianus wollebaeki") ja Japaninmeren eteläosan japaninmerileijona ("Zalophus californianus japonicus"), joista jälkimmäinen on kuollut sukupuuttoon 1950-luvulla. Nykyisin nämä kuitenkin usein katsotaan itsenäisiksi lajeiksi.


title: Kalifornianmerileijona

text: Nisäkäsnimistötoimikunta on ehdottanut kalifornianmerileijonan uudeksi nimeksi "tyynenmerenhyljettä".


title: Gamlakarleby

text: Gamlakarleby tarkoittaa seuraavia asioita:


title: Kallikles

text: Kallikles (400-luku eaa.) oli antiikin kreikkalainen sofisti. Hänet tunnetaan ennen kaikkea Platonin dialogista "Gorgias", jossa hän toimii Sokrateen vastaväittäjänä oikeudenmukaisuutta koskien, samalla tavoin kuin Thrasymakhos "Valtiossa".


title: Kallikles

text: Päinvastoin kuin Thrasymakhoksesta, Kallikleesta ei tiedetä mitään Platonin dialogien ulkopuolella. Periaatteessa on mahdollista, että hän olisi ollut vain Platonin keksintöä. Dialogin mukaan hän oli ateenalainen aristokraatti, jolla oli poliittisia pyrkimyksiä ja yhteyksiä Gorgiaaseen.


title: Kallikles

text: "Gorgiaassa" Kallikles puhuu "luonnollisesta oikeudenmukaisuudesta" ja esittää näkemyksen, jonka mukaan vahvimmat ovat parhaita, samoin kuin luonnossa heikommat ovat huonompia. Vahvoille kuuluu siis myös enemmän kuin heikoille. Hän esittää useita esimerkkejä näkemyksensä tueksi. Hän vastusti myös Sokrateen (Platonin) näkemystä siitä, että filosofinen elämäntapa on paras. Hänestä filosofia pilaa ihmisen, jos ihminen altistuu sille nuoruudessaan liikaa. Hänen mukaansa filosofit eivät tunne todellista ihmisluontoa ja valtion lakeja käytännössä.


title: Joe Walsh

text: Joseph Fidler "Joe" Walsh (s. Joseph Fidler, 20. marraskuuta 1947 Wichita, Kansas, Yhdysvallat) on yhdysvaltalainen muusikko, laulaja-lauluntekijä, tuottaja ja näyttelijä joka tunnetaan parhaiten rockmusiikkia esittävän Eagles-yhtyeen kitaristina ja laulajana. Walsh liittyi Eaglesiin vuonna 1975 korvaten yhtyeestä eronneen Bernie Leadonin. Ennen uraansa Eaglesissa Walsh oli tehnyt musiikillisen läpimurtonsa yhtyeissä The James Gang ja Barnstorm.


title: Joe Walsh

text: Walsh levytti Eaglesissa kaksi studioalbumia ja yhden livealbumin ennen kuin yhtye hajosi syviin erimielisyyksiin vuonna 1980. Walsh esiintyi 1980-luvun ajan sooloartistina ja vaikutti myös The Beatlesin rumpali Ringo Starrin perustamassa Ringo & His All-Starr Band-kokoonpanossa. Hän kärsi tuolloin alkoholismista mutta raitistui vuonna 1994 Eaglesin tehtyä paluun esiintymislavoille 14 vuoden tauon jälkeen.


title: Joe Walsh

text: Walshin tunnetuimpia Eaglesissa tulkitsemia kappaleita ovat muun muassa "Pretty Maids All in a Row" ja "In the City" ja tunnetuimpia sävellyksiä esimerkiksi "Life in the Fast Lane". Hänen soolouransa tunnetuimpia kappaleita ovat "A Life of Illusion", "The Confessor" ja "The Radio Song". Walsh julkaisi uusimman sooloalbuminsa "Analog Man" vuonna 2012 ja se ylsi Yhdysvalloissa "Billboard 200"-listan sijalle 12 ja sai kansainvälisesti kiitettävää menestystä kriitikoiden ja yleisön keskuudessa.


title: Joe Walsh

text: Tunnettujen kitaristien ja musiikkialan asiantuntijoiden laatimassa, musiikkilehti "Rolling Stonen" "100 Greatest Guitarists"-äänestyksessä Walsh äänestettiin sijalle 54. Vuonna 1997 musiikkilehti "Guitaristin" lukijat äänestivät Walshin ja Don Felderin kappaleessa "Hotel California" soittaman kitarasoolon kaikkien aikojen parhaaksi kitarasooloksi. Vuonna 2010 Gibson Guitar Corporationin äänestyksessä "Hotel Californian" soolo ylsi neljännelle sijalle 50 parhaan kitarasoolon listalla.


title: Joe Walsh

text: Walsh liittyi Eaglesin kitaristiksi vuoden 1975 joulukuussa korvaten Bernie Leadonin, joka oli eronnut yhtyeestä ollessaan tyytymätön yhtyeen musiikin siirtyessä kohti puhdaspiirteisempää rockia. Muu yhtye, etenkin Don Henley, piti Walshia liian vauhdikkaana persoonana Eaglesin jäseneksi, mutta tämä ei ollut enää esteenä Walshin liittyessä yhtyeeseen.


title: Joe Walsh

text: Walsh debytoi Eaglesin kitaristina yhtyeen viidennellä studioalbumilla "Hotel California", joka julkaistiin vuoden 1976 joulukuussa. Albumin äänittäminen oli yhtyeelle konsertoimisen ohella hyvin raskasta ja vaikeaa ja kesti yli puolitoista vuotta ennen kuin albumi vihdoin valmistui. Albumin ensimmäinen single "New Kid in Town" julkaistiin 7. joulukuuta ja se nousi Yhdysvalloissa singlelistan kärkeen kuten myös itse albumi. "Hotel Californian" nimikkokappale nousi singlelistan kärkeen vuoden 1977 keväällä ja se ylitti Yhdysvalloissa kultalevyn myyntimäärän. Albumin kolmas single, Walshin, Glenn Freyn ja Don Henleyn kirjoittama "Life in the Fast Lane" nousi Yhdysvalloissa sijalle 11. Walsh myös lauloi albumin kappaleen "Pretty Maids All in a Row", josta on sittemmin tullut yksi Eaglesin suosituimmista kappaleista. "Hotel California" oli ehdolla yhteensä viiteen Grammy-palkintoon ja se voitti lopulta ehdokkuuksistaan kaksi.


title: Joe Walsh

text: Eaglesin basisti ja perustaja Randy Meisner erosi yhtyeestä vuonna 1977. Meisnerin korvasi Timothy B. Schmit, joka oli aiemmin korvannut Meisnerin basistina Poco-yhtyeessä tämän lähtiessä basistiksi Eaglesiin. Uusi kokoonpano äänitti seuraavan kahden vuoden ajan kuudetta Eagles-albumia "The Long Run", jonka äänittäminen oli yhtyeelle vaikeampaa kuin "Hotel Californian" tuskaiseksi luonnehdittu äänitysprosessi. Albumi tuotti yhtyeelle kuitenkin hitit "I Can't Tell You Why" ja "The Long Run", ja yhtye voitti uransa neljännen Grammy-palkinnon kappaleella "Heartache Tonight".


title: Joe Walsh

text: Eagles hajosi yhtyeen jäsenten välisiin erimielisyyksiin vuonna 1980, mutta neljätoista vuotta myöhemmin palasi yhteen paluukiertueen ja livealbumin "Hell Freezes Over" merkeissä. Yhtye valittiin Rock and Roll Hall of Fameen vuonna 1998 ja vuonna 2007 yhtye julkaisi tuoreimman studioalbuminsa "Long Road Out of Edenin".


title: Joe Walsh

text: Vuonna 2011 yhdysvaltalainen talousjulkaisu Forbes listasi Walshin maailman kolmanneksi eniten tienaavaksi kitaristiksi 60 miljoonan dollarin vuosiansioillaan; hänen edelleen ylsivät tulojen määrässä ainoastaan Bon Jovin Richie Sambora 125 miljoonan dollarin tuloilla ja U2:n The Edge 195 miljoonan dollarin tuloillaan.


title: Joe Walsh

text: Eaglesin hajottua vuonna 1980 Walsh jatkoi levyttämistä sooloartistina. Vuotta myöhemmin hän julkaisi sooloalbuminsa "There Goes the Neighborhood". Albumi saavutti kohtalaista menestystä Yhdysvalloissa: albumi nousi Billboardin listalla sijalle 20 ja sen singlelohkaisu "A Life of Illusion" ylsi Mainstream Rock-listan kärkipaikalle. Myös Eagles-kitaristi Don Felder vieraili albumilla. Oman sooloalbuminsa ohella Walsh oli soolokitaristina ja tuottajana The Who-yhtyeen basisti John Entwistlen albumilla "Too Late the Hero", josta tuli Entwistlen soolouran menestynein levytys.


title: Joe Walsh

text: Vuoden 1982 syyskuussa Walsh ja tuottaja Bill Szymczyk jatkoivat yhteistyötään aloittaen Walshin seuraavan sooloalbumin "You Bought It – You Name It" levyttämisen. Lokakuun alussa albumi oli jo äänitetty, Albumi kuitenkin julkaistiin vasta vuonna 1983. Don Felder oli jälleen mukana albumilla vierailevana muusikkona ja hän myös sävelsi Walshin kanssa albumin kappaleen "Told You So".


title: Joe Walsh

text: Vuoden 1984 syksyllä Walsh liittyi australialaiseen The Party Boys-superyhtyeeseen. Hän kiersi yhtyeen kanssa Australian-kiertueen ajan vuoteen 1985 ja tämä kiertue dokumentoitiin myös livealbumiksi "You Need Professional Help". Kiertueen jälkeen Walsh asui hetkellisesti Australiassa ja perusti muun muassa rumpali Richard Harveyn, kitaristi Waddy Wachtelin ja basisti Rick Rosasin kanssa lyhytkestoiseksi kokeiluksi jääneen Creatures from America-kokoonpanon.


title: Joe Walsh

text: 1980-luvulla Walsh julkaisi vielä kaksi albumia: "The Confessorin" vuonna 1985 ja "Got Any Gum?:in" vuonna 1987. Molempien menestys Yhdysvalloissa jäi verrattain heikoksi, sillä "The Confessor" laskeutui Billboardin albumilistalla varsin pehmeälle listasijalle 65 ja "Got Any Gum?" vasta sijalle 113. "The Confessorin" nimikkoraidan noustua kahdeksanneksi ja "Got Any Gum?:in" singlelohkaisujen "The Radio Song" ja "In My Car" yllettyä Billboardin singlelistalla 20 parhaan joukkoon molemmat albumit saavuttivat pientä menestystä yhdysvaltalaisissa rockradioissa. 1980-luvun lopun Walsh esiintyi eri kokoonpanojen kanssa. Vuonna 1989 hän esiintyi jälleen The Party Boysin mukana Australiassa ja kiersi myös The Beatlesin rumpali Ringo Starrin kokoonpanossa Ringo & His All-Starr Band. All-Starr Bandin kiertueella Walsh muun muassa lauloi säveltämänsä Eagles-kappaleen "Life in the Fast Lane", jonka oli alun perin Eaglesissa laulanut rumpali Don Henley. Walsh esiintyi myös Music Televisionin suositussa "MTV Unplugged"-ohjelmassa, jossa eri artistit ja yhtyeet esittivät tuotantoaan akustisin kitaroin. Tämän ohella Walsh liittyi uusi-seelantilaiseen reggae-yhtyeeseen Herbs, ja hän päätyi kitaristin roolinsa ohella myös tuottamaan yhtyeen seuraavan studioalbumin "Homegrown", jolla hän myös lauloi kappaleissa "Up All Night" ja "It's Alright". Walsh kuitenkin erosi yhtyeestä ennen kuin "Homegrown" julkaistiin virallisesti vuonna 1990.


title: Joe Walsh

text: Laulaja-kitaristiksi The Best-yhtyeeseen Walsh liittyi vuoden 1990 lopulla. Yhtye teki esiintymisiä Havaijilla ja Japanissa kuvaten myös vuoden 1990 syyskuussa konserttinsa Japanin Yokohamassa. Konsertti julkaistiin myöhemmin uudelleen DVD-formaatissa vuonna 2010.


title: Joe Walsh

text: Ennen Eaglesin vuonna 1994 tekemää "Hell Freezes Over"-paluukiertuetta Walsh julkaisi vielä kaksi sooloalbumia 1990-luvun alussa. Hänen viimeisin soolojulkaisunsa on vuoden 2012 "Analog Man". Albumi sai kansainvälisesti kiitettävää menestystä ja se nousi Billboardin listan kahdennelletoista sijalle. Walsh on sittemmin työstänyt studiossa seuraavaa sooloalbumiaan Eaglesin kiertueiden ohella.


title: Joe Walsh

text: Walsh avioitui vuonna 2008 Marjorie Bachin, näyttelijä Barbara Bachin siskon, kanssa. Hän on näin ollen muusikko Ringo Starrin lanko.


title: Joe Walsh

text: Vuonna 2010 Walsh haki lähestymiskieltoa 70-vuotiaalle naapurilleen Nassar Adhootille, joka oli Walshin mukaan käyttäytynyt uhkaavasti hänen henkilökohtaista avustajaansa kohtaan ja "uhannut ampua Walshin hengiltä". Adhootin mukaan Walsh oli rikkonut hänen omaisuuttaan. Adhoot sen sijaan oli hyökännyt Walshin tontille ja pahoinpidellyt hänen avustajansa puuhalolla. Adhoot joutui voimaan astuneen lähestymiskiellon ohella maksamaan noin 1300 euron asianajajakulut.


title: Timothy B. Schmit

text: Timothy Bruce Schmit (s. 30. lokakuuta 1947 Oakland, Kalifornia, Yhdysvallat) on yhdysvaltalainen muusikko ja laulaja-lauluntekijä, joka tunnetaan parhaiten urastaan rockmusiikkia esittävän Eagles-yhtyeen basistina ja laulajana. Schmit liittyi Eaglesiin vuonna 1977 korvaten yhtyeestä eronneen Randy Meisnerin. Ennen tätä Schmit oli vaikuttanut pitkään Poco-yhtyeessä, jossa hän oli niin ikään korvannut Meisnerin vuonna 1970, kun tämä oli liittynyt Eaglesiin.


title: Timothy B. Schmit

text: Schmit levytti Eaglesissa ainoastaan studioalbumin "The Long Run" ja livealbumin "Eagles Live" ennen kuin yhtye hajosi syviin erimielisyyksiin vuonna 1980. Yhtyeen hajottua Schmit julkaisi 1980-luvulla kaksi sooloalbumia ja vaikutti taustalaulajana muun muassa Toto-yhtyeen ja Eaglesin rumpalin Don Henleyn levytyksillä. 1990-luvun alussa hän esiintyi The Beatlesin rumpalin Ringo Starrin kokoonpanossa Ringo & His All-Starr Band ennen kuin hän palasi Eaglesin basistiksi vuonna 1994 yhtyeen tehtyä paluun esiintymislavoille 14 vuoden tauon jälkeen.


title: Timothy B. Schmit

text: Schmitin tunnetuin Eaglesissa tulkitsema kappale lienee ”I Can't Tell You Why”, joka nousi ilmestyessään "Billboard Hot 100" -singlelistan kahdeksannelle sijalle. Hänen soolotuotantonsa tunnetuimpia kappaleita ovat ”Boys Night Out” ja ”So Much in Love”. Schmit julkaisi uusimman sooloalbuminsa "Expando" vuonna 2009.


title: São Miguel

text: São Miguel on yksi Portugalille kuuluvien Azorien saarista. Se on niistä suurin sekä pinta-alaltaan että väkiluvultaan, ja siellä sijaitsee saarten suurin asutuskeskus, Ponta Delgada.


title: São Miguel

text: São Miguelin pinta-ala on 759 km². Se on idästä länteen 90 kilometriä pitkä. Saari on kahdeksasta viiteentoista kilometriä leveä. Asukkaita siellä on noin 140 000. Koko väestöstä noin 30 000 asuu Ponta Delgadassa.


title: São Miguel

text: São Miguelin saari muodostui 50 000 vuotta sitten kahdesta saaresta, kun silloisen läntisen saaren tulivuori purkautui ja yhdisti saaret. Nykyään tämä tulivuori tunnetaan romahtaneena "Sete Cidades"in kalderana. Saari on edelleen tuliperäinen ja siellä on paljon kuumia lähteitä ja rikkipitoista vettä.


title: São Miguel

text: Saarella on myös paljon sammuneita kraattereita, joissa on tulivuorijärviä. Näistä kuuluisimpia ovat saaren länsipäässä olevat Lagoa das Sete Cidadesin kaksoisjärvet "Lagoa Azul" ja pienempi "Lagoa Verde". Järvien välistä kulkee tie Sete Cidadesin pikkukaupunkiin. São Miguelin saaren kolmanneksi suurin kraatterijärvi Lagoa do Fogo on myös kuuluisa nähtävyys. Sen 950 metriä korkealta näköalapaikalta voi nähdä saaren pohjoisrannalla olevan Ribeira Granden kaupungin. Saaren korkein kohta on 1 105 metriä korkea Pico da Vara.


title: São Miguel

text: São Miguelin saarella on Parque Terra Nostran kasvitieteellinen puutarha.


title: Kergueleninmerikarhu

text: Kergueleninmerikarhu ("Arctocephalus gazella") on Eteläisessä jäämeressä ja sen subantarktisilla lähivesillä elävä korvahyljelaji, joka on luettu turkishylkeisiin.


title: Kergueleninmerikarhu

text: Kerguelinmerikarhukoiras kasvaa 180 senttimetriä pitkäksi ja voi painaa 200 kilogrammaa. Naaraat ovat paljon pienempiä, 120–140 senttimetrin pituisia ja alle 50-kiloisia. Hylje elää yhdyskunnissa, joissa koiraat hallitsevat suuria haaremeita.


title: Kergueleninmerikarhu

text: Kergueleninmerikarhu on nykyään laajalle levinnyt ja runsaslukuinen. Kokonaislukumäärä on viiden miljoonan yksilön luokkaa, josta noin 95 prosenttia on keskittynyt Etelä-Georgian saarelle. Sen lisäksi yhdyskuntia esiintyy kymmenellä muulla saarella tai saariryhmällä: Eteläisillä Shetlandsaarilla, Eteläisillä Orkneysaarilla, Eteläisillä Sandwichsaarilla, Prinssi Edwardin saarilla, Crozetsaarilla, Kerguelenilla, Heardsaarella, McDonaldsaarilla, Macquariensaarella ja Bouvet’nsaarella. Bouvet’nsaaren yhdyskunta on toiseksi suurin ja käsitti noin 66 000 yksilöä 2000-luvun taitteessa.


title: Kergueleninmerikarhu

text: 1800-luvun lopussa kergueleninmerikarhut olivat sukupuuton partaalla, koska niitä metsästettiin turkin takia. Pieniä määriä hylkeitä säilyi vain Etelä-Georgiassa, Kerguelenilla ja Bouvet’nsaarella.


title: Okapin eläintensuojelualue

text:
Okapin eläintensuojelualue on Unescon maailmanperintökohde koillisessa
Kongon demokraattisessa tasavallassa, lähellä Sudanin ja Ugandan rajaa. Siihen kuuluu noin viidennes Iturin metsästä. Puistossa on okapeja. Vuonna 1996 arvioitiin, että maailman 10 000–20 000 okapista 3 900–6 350 eli 20–60 % asui tässä puistossa. Puiston sydämenä on vuonna 1928 perustettu riista-asema, joka toimitti aikoinaan okapeja Euroopan ja Pohjois-Amerikan eläntarhoihin.


title: Okapin eläintensuojelualue

text: Okapien lisäksi puistossa elää monia muitakin uhanalaisia lajeja, kuten metsänorsuja ja 13 lajia apinoita.


title: Okapin eläintensuojelualue

text:
Okapin eläinsuojelualuetta uhkaa seudun perinteinen maanviljely, joka perustuu kaskeamiseen ja aiheuttaa usein metsäpaloja, salametsästys ja kullan etsiminen.
Luontomatkailun toivotaan parantavan tilannetta.


title: Okapi

text:
Okapi on noin kaksi metriä pitkä ja säkäkorkeudeltaan 1,5–2 metriä. Sen häntä on reilut 30–40 cm pitkä. Paino on 200–250 kg.
Okapin vartalonmuoto muistuttaa hevosta, mutta pää enemmänkin kirahvia. Sen korvat ovat suuret ja höröttävät. Karva on tummanruskea muualta, mutta jalat ja takapuoli ovat mustavalkoraidalliset, kuten seepralla.


title: Okapi

text: Okapit syövät lehtiä, oksia ja hedelmiä. Niitä pidettiin ennen yöeläiminä, mutta nyt tiedetään niiden olevan aktiivisia päivällä. Useimmat tiedot okapien käyttäytymisestä on saatu tarkkailemalla tarhattuja eläimiä. Ne ovat hyvin arkoja, ja havaitsevat tarkoilla näkö- ja kuuloaisteillaan vaarat, ja pakenevat syvälle viidakkoon. Okapien on havaittu käyttävän kommunikoinnissaan myös infraääniä, esimerkiksi okapiemo ja poikanen saattavat infraäännellä ollessaan toisistaan näköetäisyyden ulkopuolella.


title: Okapi

text: Okapit synnyttävät kerralla yhden poikasen, joka painaa noin 20 kiloa. Ne imettävät poikasiaan kuten muutkin nisäkkäät. Naaras synnyttää vasikan 4-5 vuoden välein ja kätkee sen piikkipensastiheikköön.


title: Polygynia

text: Polygynia on yleisin muoto polygamiasta eli moniavioisuudesta. Polygynia tarkoittaa tilannetta, jossa yhdellä uroksella on useita naaraita samanaikaisesti. Ihmisellä polygynia, kuten polyandriakin, on jatkuvasti harvinaistunut. Islamissa ja eräissä mormoniryhmissä polygyniaa esiintyy edelleen. Yhteisöissä, joissa polygyniaa esiintyy, se on useimmiten supistunut yläluokkaan ja tavalliset kansalaiset ovat yksiavioisia.


title: Veimar–Outova-rata

text: Veimar–Outova-rata on Venäjän rataverkkoon kuuluva rataosuus Leningradin ja Pihkovan alueilla. Se erkanee Hatsina–Iivananlinna-radasta Veimarissa ja kulkee Peipsijärven rannalla sijaitsevaan Outovaan ().


title: Veimar–Outova-rata

text: Rata on osittain entistä Pihkovan ja Narvan välistä 210 kilometriä pitkää rautatietä, jonka Venäjän sotilasviranomaiset rakennuttivat sotilaskäyttöön vuosina 1914–1915. Se liittyi Pietarin puolustukseen ja yhdistyi oleellisesti sotilasviranomaisten rakennuttamaan Kaprionlahden rataan (Koporskaja železnaja doroga), joka yhdisti Veimarin rautateitse Yhinmäen rannikkopatteriin ("Krasnaja Gorka") Suomenlahden rannalla. Tämä sotilasrata valmistui 1915. Ensimmäisen maailmansodan seurauksena radan pohjoispää Narvasta etelään jäi Viron alueelle. Neuvostoliitto joutui rakentamaan radalle uuden linjauksen Slantsysta koilliseen Veimariin, ja alkuperäinen rataosa Slantsysta Viron rajalle purettiin. Rata oli käytössä Pihkovaan asti vuoden 1944 tammikuuhun saakka. Saksalaiset muuttivat radan vuonna 1942 eurooppalaiselle 1435 millimetrin raideleveydelle. Perääntyessään tammikuussa 1944 saksalaiset tuhosivat pahoin radan eteläosan, jota ei enää korjattu Pihkovan ja Outovan väliltä, ja se purettiin vuosina 1946–1947. Muistona tästä Pihkovan ja Narvan välisestä sotilasradasta ovat ratakilometrit, jotka suurenevat Pihkovasta käsin.


title: Veimar–Outova-rata

text: Rataosan henkilöliikenne on hyvin vähäistä. Päivittäisiä junayhteyksiä on vain yksi edestakainen vuoro Outovasta Hatsinan kautta Pietarin Baltian asemalle.


title: Ykspihlajan rautatieasema

text: Ykspihlajan rautatieasema () on Suomen rataverkon liikennepaikka Kokkolan kaupungissa Ykspihlajan kaupunginosassa Keski-Pohjanmaalla rataosalla .


title: Ykspihlajan rautatieasema

text:
Ykspihlajan ratapiha rajoittuu Kokkolan kantasatamaan ja satamatiehen, sekä Haukiojan asuinalueeseen.
Ratapihalta haarautuu sivuraiteet Kemiran ja Bolidenin teollisuusalueille sekä syväsatamaan. Ratapihalla harjoitetaan lähinnä kantasataman purku- ja lastaustoimintaa ja puutavaran lastausta. Ratapihalla sijaitsee myös Puolustusvoimien lastauslaituri.


title: Ykspihlajan rautatieasema

text: Rautatie Kokkolan ratapihalta Ykspihlajaan valmistui 1885. Rautatieaseman toiminnot sijaitsivat aluksi satamakonttorissa. Arkkitehti Bruno Granholmin suunnittelema asemarakennus valmistui nykyisen puutavaravaraston kohdalle vuonna 1900 ja se purettiin käyttämättömänä vuonna 1983. Asemalla toimi posti vielä 1950-luvulla. Asemalla oli suuri tavarahuone sekä huone ja keittiö kirjanpitäjälle ja asemamiehelle.


title: Ykspihlajan rautatieasema

text: Henkilöliikenne Kokkolan ja Ykspihlajan välillä alkoi heti radan valmistuttua ja 1920-luvulla päivittäisiä vuoroja oli jo viisi. Henkilöliikenne rataosuudella päättyi ilmeisesti 1970-luvulla. Ykspihlaja muutettiin miehittämättömäksi rautatieliikennepaikaksi vuonna 1973.


title: Madriu-Claror-Perafitan laakso

text: Madriu-Claror-Perafitan laakso on Andorran ainoa maailmanperintökohde Unescon luettelossa. Siitä tuli maailmanperintökohde vuonna 2004. Laakso on pinta-alaltaan noin neljä tuhatta hehtaaria eli se kattaa yhdeksän prosenttia Andorran alueesta. Sitä suojellaan, koska alue on pysynyt harvinaisen muuttumattomana 700 vuoden ajan, mikä osoittaa, miten ihminen voi elää tasapainossa Pyreneiden karun luonnon kanssa. Alue muodostuu metsäisistä laaksoista, jäätiköistä ja kalliojyrkänteistä. Siellä on pengerrettyjä peltoja ja kivipolkuja, kesäasumuksia, joihin paimenet ovat muuttaneet laidunkauden ajaksi, ja jäänteitä muinaisista rautasulatoista.


title: Janita (laulaja)

text: Janita Maria Ervi (o.s. Raukko 28. joulukuuta 1978 Helsinki) on soul/R&B-artisti. Hän aloitti uransa Suomessa ja muutti vuonna 1996 New Yorkiin. Janita nousi kuuluisuuteen hiteillä ”Jos jäät”, ”Maistan maailmaa” ja ”Oma planeetta”. Janitalle on annettu kaksi Emma-patsasta. Suomen kielellä julkaistuja albumeja ovat "Oma planeetta" (1993), "Sävyjä" (1994), "Tunteita" (2001) sekä "Kokoelma" (2005). Janita on levyttänyt neljä englanninkielistä albumia New Yorkissa. "I’ll Be Fine" -albumi on levytetty myös suomeksi ja julkaistu nimellä "Tunteita". Uusin "Seasons Of Life" -albumi julkaistiin Yhdysvalloissa sekä Japanissa vuonna 2006 ja Suomessa 2007. Janita esiintyi 3. maaliskuuta 2007 Huuma-ohjelmassa.


title: Janita (laulaja)

text: Janita on osallistunut Eurovision laulukilpailun Suomen karsintaan kaksi kertaa: vuosina 1994 ja 2009. Vuonna 1994 hän osallistui karsintaan kappaleella ”Enkeli” ja vuonna 2009 kappaleella ”Martian”. Vuonna 1994 sijoitus oli kolmas, mutta vuonna 2009 tie puolestaan katkesi jo alkukarsintoihin.


title: Janita (laulaja)

text: Janita Ervi avioitui tuottaja Tomi Ervin kanssa vuonna 2004 ja he erosivat vuonna 2008, mutta musiikillinen yhteistyö on jatkunut sen jälkeenkin.


title: Frederick Forsyth

text: Frederick Forsyth (s. 25. elokuuta 1938) on brittiläinen kirjailija, joka tunnetaan parhaiten trillereistään. Kirjailijan tunnettuja teoksia ovat "Shakaali", "Odessan miehet", "Neljäs sopimus", "Paholaisen pelilauta" sekä "Sodan koirat".


title: Frederick Forsyth

text: Forsyth syntyi Ashfordissa, Kentissä. Koulutuksensa hän sai Tonbridgen koulussa ja Granadan yliopistossa Espanjassa. Hänestä tuli 19-vuotiaana yksi RAF:n historian nuorimmista lentäjistä. Ilmavoimissa Forsyth palveli vuodesta 1956 vuoteen 1958 asti, minkä jälkeen hänestä tuli toimittaja. Ennen siirtymistään Reutersin palvelukseen vuonna 1961 hän työskenteli pienessä sanomalehtitoimituksessa (Eastern Daily Press, Norfolk).


title: Frederick Forsyth

text: Vuonna 1965 Forsyth siirtyi BBC:n palvelukseen. Heinäkuusta 1967 saman vuoden syyskuuhun hän toimi kirjeenvaihtajana Biafran sodassa. Vuonna 1968 hän poistui BBC:n palveluksesta, koska häntä syytettiin sekä Biafran suosimisesta että asioiden vääristelystä raportoinnissaan. Hän palasi Biafraan freelancerina ja kirjoitti vuonna 1969 kirjan "Biafran tarina". Todellinen menestys seurasi hänen seuraavan teoksensa "Shakaalin" myötä. Sen jälkeen hän on kirjoittanut useita menestysteoksia.


title: Frederick Forsyth

text: Forsyth on sanonut lopettavansa fiktion kirjoittamisen. Hänen kirjojaan on myyty 70 miljoonaa kappaletta.


title: Frederick Forsyth

text: Forsythin teoksista on filmatisoitu "Odessan miehet", "Sodan koirat", "Neljäs sopimus" sekä "Shakaali" kahdesti vuosina 1973 ja 1997.


title: Fabrizio Miccoli

text: Fabrizio Miccoli (s. 27. kesäkuuta 1979 Nardò, Italia) on italialainen jalkapalloilija. Pelipaikaltaan hän on hyökkääjä. Miccoli edustaa Maltan Valioliigassa pelaavaa Birkirkaraa.


title: Fabrizio Miccoli

text: Italian maajoukkueessa Miccoli pelasi vuosina 2003–2004 kymmenen ottelua ja teki niissä kaksi maalia.


title: Giórgos Karagkoúnis

text: Geórgios ”Giórgos” Karagkoúnis (, s. 6. maaliskuuta 1977 Pýrgos, Kreikka) on kreikkalainen jalkapalloilija, joka edustaa englantilaista jalkapalloseura Fulhamia. Karagkoúnis on keskikenttäpelaaja.


title: Giórgos Karagkoúnis

text: Karagkoúniksen ammattilaisuransa ensimmäinen joukkue kaudella 1995–1996 oli kreikkalainen Panathinaikos. Kaudet 1996–1998 Karagkoúnis pelasi kreikkalaisen Apollon Smirnis FC:n riveissä, kunnes teki vuonna 1998 paluun takaisin Panathinaikosiin. Kaudet 2003–2005 hän pelasi italialaisessa FC Internazionale Milanossa. Kaudet 2005–2007 Karagkoúnis pelasi portugalilaisessa SL Benficassa. Vuonna 2007 hän siirtyi takaisin Panathinaikosiin. Karagkoúnis pelasi Panathinikosissa vuoteen 2012. Fulham FC hankki Karagkoúniksen riveihinsä syyskuussa 2012.


title: Giórgos Karagkoúnis

text: Kreikan maajoukkueessa Karagkoúnis on pelannut vuodesta 1999. Hän oli mukana myös vuonna 2004 pidetyissä jalkapallon Euroopan-mestaruuskilpailuissa, missä Kreikka voitti Euroopan mestaruuden.


title: Kóstas Katsouránis

text: Konstantínos ”Kóstas” Katsouránis (; s. 21. kesäkuuta 1979 Patras, Kreikka) on kreikkalainen jalkapalloilija, joka edustaa kreikkalaista PAOKia. 183 senttimetriä pitkän Katsourániksen pelipaikka on keskikenttäpelaaja.


title: Kóstas Katsouránis

text: Katsouránis aloitti ammattilaisuransa vuonna 1996 Panachaikin riveissä. Vuonna 2002 hän siirtyi AEK Ateenan joukkueeseen, jossa hän nousi maansa parhaiden pelaajien joukkoon. Joukkueen kapteenina toiminut Katsouránis siirtyi kesällä 2006 SL Benficaan, seuraten valmentaja Fernando Santosia. Kolmen Portugalin liigassa pelatun kauden jälkeen hän siirtyi takaisin kotimaansa liigaan. Hän pelasi vuodet 2009–2012 Panathinaikosissa ja on pelannut vuodesta 2012 PAOKissa.


title: Kóstas Katsouránis

text: Kreikan maajoukkueessa Katsouránis on pelannut yli 110 ottelua ja tehnyt niissä kymmenen maalia. Hän debytoi maajoukkueessa vuonna 2001 ja oli tärkeässä roolissa Kreikan yllätysmestaruuteen päättyneissä 2004 EM-kisoissa.


title: Tiago

text: Tiago-nimisiä henkilöitä:


title: Belize City

text: Belize City on Belizen suurin kaupunki ja maan entinen pääkaupunki. Kaupungin väkiluku oli vuonna 2015 noin 61 000 asukasta. Belize City sijaitsee Belizejoen suulla Karibianmeren rannikolla. Valtion pääkaupunki siirrettiin vuonna 1970 Belmopaniin. Belize City on kuitenkin Belizen alueen pääkaupunki.


title: Belize City

text: Belize Cityn perustivat vuonna 1638 brittiläiset uudisasukkaat nimellä Belize Town. Kaupungin paikalla oli aiemmin ollut mayojen asutusta. Belize City sijaitsi hyvällä paikalla meren rannalla ja joen suulla, joten siitä tuli brittiläisille tärkeä kauppapaikka. Alueelle tuotiin Afrikasta orjatyövoimaa työskentelemään metsähakkuissa.


title: Belize City

text: 3.–10. syyskuuta 1798 Belizen rannikolla käytiin taistelu aluetta puolustavien brittien ja sitä havittelevien espanjalaisten välillä. Espanjalaiset olivat jo aiemmin vuosina 1716, 1724, 1733, 1747, 1751 ja 1779 yrittäneet valloittaa Belizeä itselleen. Taistelut päättyivät brittiläisten voittoon, ja nykyään Belize on ainoa englanninkielinen maa Keski-Amerikassa. 10. syyskuuta on nykyisin Belizessä kansallinen juhlapäivä.


title: Belize City

text: Hurrikaani Hattie tuhosi kaupungin lähes kokonaan lokakuussa 1961. Yli 300 ihmistä kuoli.


title: Pythagóreio

text: Pythagóreio (; ; myös "Pythagório(n)") on Kreikan kylä sekä samanniminen Sámoksen kunnan kunnallisyksikkö (Δημοτική Ενότητα Πυθαγορείου, "Dimotikí Enótita Pythagoreíou") ja entinen itsenäinen kunta. Se sijaitsee Sámoksen saarella, Sámoksen alueyksikössä Pohjois-Egean saarten alueella. Koko kunnallisyksikön väkiluku on 7 996 ja varsinaisen Pythagóreion kylän väkiluku 1 272 (vuonna 2011).


title: Pythagóreio

text: Pythagóreion kylä sijaitsee Sámoksen kaakkoisrannikolla lähellä saaren Vähän-Aasian eli Turkin puolen rannikosta erottavaa salmea. Kylä on rakennettu luonnonsatamalahden ympärille ja kukkulan rinteeseen. Pythagóreion kunnallisyksikkö kattaa suuren osan Sámoksen saaren eteläosasta. Siihen kuuluu myös saaren etelärannikolla sijaitseva pieni Samiopoúlan saari.


title: Pythagóreio

text:
Antiikin aikana nykyisen Pythagóreion paikalla sijaitsi saaren kaupunkivaltion ("polis") keskus Samos, jota ei tule sekoittaa saaren nykyiseen Sámos-nimiseen pääkaupunkiin. Antiikin Samos kukoisti erityisesti tyranni Polykrateen aikana 500-luvulla eaa. Kaupunki menetti merkitystään 400-luvulla eaa. sen tultua Ateenan vallan alle. Samoksesta olivat kotoisin muun muassa filosofit Pythagoras ja Epikuros sekä tähtitieteilijä Aristarkhos. Kaupunki säilyi asuttuna roomalaisen kauden ja aina varhaiskristilliselle ja -bysanttilaiselle kaudelle saakka.
Antiikin Samoksen kaupungista on säilynyt paljon raunioita sekä kreikkalaiselta että roomalaiselta ajalta. Tunnetuimmat kohteet ovat Pythagóreion lähellä sijaitseva Heraion eli Hera-jumalattaren temppeli, vaikuttava Eupalinoksen tunneli-akvedukti sekä antiikin aikainen teatteri. Kylän alueella ja ympäristössä on myös lukuisia muita rauniokohteita ja jäänteitä muun muassa kaupungin agorasta ja kylpylästä sekä laajoista kaupunginmuureista. Pythagóreion antiikin aikaiset kohteet ovat Unescon maailmanperintökohde nimellä "Sámoksen Pythagoreion ja Heraion".


title: Pythagóreio

text: Paikalle myöhemmin syntyneen kylän nimi oli alun perin "Tigáni" ("Tigánion", Τηγάνι(ον)). Kylä nimettiin uudelleen Pythagóreioksi vuonna 1955 Pythagoraan kunniaksi. Kylän satamassa on Pythagoraan muistomerkki. Muihin nähtävyyksiin kuuluvat antiikin aikaisten raunioiden lisäksi muun muassa Pythagóreion arkeologinen museo sekä Lykoúrgos Logothétiksen linna. Linnan vieressä sijaitseva kylän kirkko on omistettu Vapahtajan kirkastumiselle ("Metamórfosis tou Sotíros").


title: Pythagóreio

text: Pythagóreio oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Sámoksen kunnaksi yhdessä Karlóvasin, Marathókampoksen ja Vathýn kanssa.


title: Pythagóreio

text: Pythagóreion kylässä on kalastus- ja matkustajasatama, josta on yhteyksiä muun muassa Pátmokselle ja Foúrnoi-saarille. Sámoksen kansainvälinen lentoasema sijaitsee aivan kylän länsipuolella vain noin kahden kilometrin päässä kylän keskustasta. Pythagóreion talous perustuu pitkälti turismiin, ja se on Sámoksen saaren turismin keskus. Kylässä on lukuisia hotelleja ja ravintoloita. Suuremmat hotellit sijaitsevat hieman kauempana kylän ulkopuolella.


title: Pythagóreio

text: Pythagóreion kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Demolition 23.

text: Demolition 23. oli Michael Monroen johtama suomalais-yhdysvaltalainen Hanoi Rocksin jälkeinen hard rock-, glam punk, glam rock- ja punkvaikutteinen yhtye, joka toimi vuosina 1993–1995. Se on edelleen ainut Hanoi Rocksin jälkeinen yhtye, jossa on ollut enemmistö Hanoi Rocksin alkuperäiskokoonpanosta. Vuonna 2002 uudelleen perustetussa Hanoi Rocksissa on vain Michael Monroe ja Andy McCoy, kun taas Demolition 23:ssa oli Monroen lisäksi Nasty Suicide ja Sam Yaffa. Yhtyeestä piti tulla uusi menestyvä ja kokoonpanoltaan kiinteä yhtye, jolla olisi mahdollisuudet uuteen Hanoi Rocksin tyyliseen menestykseen.


title: Demolition 23.

text: Vuonna 1992 New Yorkissa laulaja Michael Monroe ja basisti Sam Yaffa päättivät perustaa yhtyeen Michael Monroe & Friends. Mukana yhtyeessä oli The Damned-yhtyeen entinen rumpali Rat Scabies ja Bruce Springsteenin E-Street Bandissa vaikuttanut kitaristi Little Steven. Tosin jo vuonna 1993, kun yhtyeen nimeksi oli vaihtunut Demolition 23, Scabies korvattiin Jimmy Clarkilla ja Little Steven Star Star -yhtyeessä ja Johnny Thundersin kanssa soittaneella kitaristilla Jay Heningillä.


title: Demolition 23.

text: Vuonna 1994 yhtye julkaisi ainoaksi jääneen, yhtyeen nimeä kantavan albumin "Demolition 23". Kitaristi Jay Hening jäi pois yhtyeestä, kun hän ei päässyt passiongelmiensa takia Euroopan- ja Japanin-kiertueelle. Monroe otti Heningin tilalle Hanoi Rocksin entisen kitaristin ja ystävänsä Nasty Suiciden, joka ilmoitti yllättäen lehdistötilaisuudessa Tavastian-keikan jälkeen 12. elokuuta olevansa yhtyeen pysyvä jäsen. Suicide oli eronnut Cheap and Nasty -yhtyeestään maaliskuussa 1994.


title: Demolition 23.

text: Yhtye esiintyi 14. helmikuuta 1995 Tavastia-klubilla Helsingissä. Esiintymisestä teki historiallisen se, että Hanoi Rocksin kuuluisimman kokoonpanon jäsenet rumpali Razzlea lukuun ottamatta esiintyivät yhdessä ensimmäisen kerran Hanoi Rocksin hajoamisen jälkeen. Andy McCoy nimittäin tuli lavalle soittamaan yhdessä Nasty Suiciden, Michael Monroen ja Sam Yaffan kanssa Hanoi Rocksin kappaleet ”Problem Child”, ”In the Year ’79” ja ”I Feel All Right”.


title: Demolition 23.

text: Yhtye hajosi hyvästä alusta ja levyn hyvästä vastaanotosta huolimatta vuonna 1995, kun Nasty Suicide erosi yhtyeestä kesken Euroopan- ja Britannian-kiertueen. Britanniassa levy oli ollut Indie Record Charts -listan ykkösenä ja saanut hyvät arvostelut. Nasty Suiciden eroaminen lamaannutti yhtyeen ja Michael Monroen muuttaessa takaisin Suomeen kesällä 1995 sekä Jay Heningin tehdessä itsemurhan huhtikuun lopulla 1997 toiveet yhtyeen kokoamisesta uudelleen katosivat.


title: Demolition 23.

text: Hajoamisen jälkeen Michael Monroe teki suomalaismuusikoiden ja Demolition 23. -rumpalin Jimmy Clarkin kanssa yhteistyötä Suomessa. Jimmy Clark oli rumpalina myös Monroen sooloalbumilla "Peace of Mind". Monroe jatkoi soolouraansa Hanoi Rocksin uudelleenperustamiseen saakka. Sam Yaffa soitti Jan Stenforsiksi nimensä takaisin muuttaneen Nasty Suiciden kanssa tämän viimeisellä ja ainoalla soololevyllä "Vinegar Blood". Stenfors siirtyi levyn jälkeen siviilielämään ja Sam Yaffa palasi takaisin Yhdysvaltoihin. Sam Yaffa vaikuttaa nykyään yhtyeissä Mad Juana ja New York Dolls sekä Michael Monroen uudelleen vuonna 2010 kootussa sooloyhtyeessä, jonka keikoilla myös Nasty Suicide on vieraillut.


title: Harmaakarhu

text: Harmaakarhu eli ”grizzly” ("Ursus arctos horribilis") on karhun eli ruskeakarhun ("Ursus arctos") alalaji. Se on eurooppalaista ruskeakarhua suurempi kelta-ruskeahko karhu, joka elää läntisen Pohjois-Amerikan ylängöillä.


title: Harmaakarhu

text: Harmaakarhu, joka voi kasvaa jopa kolmen metrin mittaiseksi ja 180–600 kilogrammaa painavaksi, ilmentää voimakkaasti sukupuolidimorfismia: uros on keskimäärin 1,8 kertaa naarasta painavampi. Väri vaihtelee vaaleasta tummanruskeaan, jopa mustaan, asuinpaikasta riippuen. Erot johtuvat pääasiassa erilaisesta lämpötilasta ja ruokavaliosta.


title: Harmaakarhu

text: Koostaan huolimatta harmaakarhu voi juosta jopa 55 kilometrin tuntinopeudella.


title: Harmaakarhu

text: Alalajin tieteellinen nimi "horribilis" merkitsee ’hirvittävä’. Harmaakarhu onkin hyökätessään ihmiselle hyvin vaarallinen vastustaja, koska sen leukojen puruvoima on jopa kahdeksan miljoonaa pascalia. On laskettu, että näin suurella voimalla se saisi jopa keilapallon puremalla rikki.


title: M26 Pershing

text: M26 Pershing on Yhdysvaltojen asevoimien toisen maailmansodan lopussa ja Korean sodan alussa käyttämä raskas panssarivaunu. Pian sodan jälkeen se luokiteltiin uudelleen keskiraskaaksi panssarivaunuksi. Se nimettiin kenraali John “Black Jack” Pershingin mukaan joka johti yhdysvaltalaisia joukkoja Ensimmäisessä maailmansodassa.


title: M26 Pershing

text: Vaunu oli ominaisuuksiltaan verrannollinen saksalaiseen Panther-panssarivaunuun. Vaunu oli yksi liittoutuneiden parhaiten panssaroituja panssarivaunuja ja yksi tehokkaimmista myös aseistuksensa kannalta . Vaunun suurimpana ongelmana oli se että se käytti samaa V-8 Ford GAA-moottoria kuin M4A3 Sherman-panssarivaunu, vaikka Pershing painoikin noin kymmenen tonnia enemmän. Tämän ansiosta vaunu oli hyvin alitehoinen mikä aiheutti vaunulle ongelmia Korean sodassa Korean kukkulaisessa ja mutaisassa maastossa. Sodan jälkeen vaunua parannettiin lisäämällä siihen uusi tehokkaampi moottori, parempi voimansiirto ja tykkiin lisättiin savunpoistaja. Tämä paranneltu versio sai uuden designaation M46 Patton.


title: M26 Pershing

text: Toisessa maailmansodassa vaunua ei käytetty paljoa sillä ensimmäiset vaunut saapuivat rintamalle vasta vuonna 1945 ja niitä saapui Eurooppaan sodana aikana vain noin 20 kappaletta. Yksi Pershing otti osaa Kölnin tuomiokirkon edessä käytyyn panssaritaisteluun mikä on yksi kaikkien aikojen kuuluisimmista panssaritaisteluista sen vuoksi että se saatiin tallennettua filmille.


title: Vantaan Jalkapalloseura

text: Vantaan Jalkapalloseura (VJS) on vantaalainen jalkapalloseura. VJS on Suomen Palloliiton jäsenseura. Seuralla on noin 1 600 lisenssipelaajaa lähinnä Länsi- ja Keski-Vantaan alueilta. Seuran toimisto sijaitsee MUP Stadionilla. Seuralla on 11 päätoimista ja 12 osatoimista työntekijää sekä n. 500 vapaaehtoistyöntekijää.


title: Vantaan Jalkapalloseura

text: VJS on kasvattajaseura, jonka edustusjoukkueet pelaavat miesten ja naisten Kakkosta. Seura tekee tyttöpuolella yhteistyötä PK-35 Vantaan naisten edustusjoukkueen kanssa ja poikapuolella HJK:n kanssa. Seuran tavoitteena on tarjota jalkapallotoimintaa monipuolisesti eri lähtökohdista mukana oleville lapsille, nuorille ja aikuisille.


title: Vantaan Jalkapalloseura

text: Vantaan Jalkapalloseura omistaa (100%) VJS-kenttä Oy:n, joka pyörittää jalkapallokentän vuokraustoimintaa VJS-kentällä Vantaankoskella. Kentälle rakennettiin vuonna 2016 ylipainehalli Aktia Areena. Seuralla on myös kesästä 2016 toinen oma olosuhde, Hissikeskus-kenttä, tekonurmikenttä Myyrmäen urheilutalon vieressä.


title: Vantaan Jalkapalloseura

text: Länsi-Vantaan jättiläinen VJS täytti 40 vuotta viettäen virallista syntymäpäiväänsä 13.12.2010. Moni tuntee nykyisen seuran, mutta harva tietää, mistä kaikki alkoi.


title: Vantaan Jalkapalloseura

text: Vuonna 1958 perustettiin Voimistelu- ja Urheiluseura Pirkat Ry, joka sen ajan tapaan yritti taipua parhaansa mukaan eri lajiliittojen ja poliittisten tuulien pyörteissä. Vuonna 1970 Pirkat ja Friherrsin Toive perustivat yhdessä Vantaan Pallon, joka yllättäen liittyikin TUL:oon (Työväen Urheiluliitto). Pirkkojen jalkapallojaostoa ratkaisu ei miellyttänyt, vaan jaosto irtautui emoseurastaan perustaen13.12.1970 Hämeenkylän Palloseura Ry:n (HäPS) . VJS:n tarina alkoi.


title: Vantaan Jalkapalloseura

text: Vuonna 1980 HäPS:n kanssa samalle alueelle perustettiin myös Vantaan Palloseura -80 Ry (VanPS-80). Melkein 10 vuotta seurat toimivat ”ystävä/vihollinen”-suhteessa kisaten pelaajista samalla alueella, mutta onneksi seurojen yhdistymisen edut menivät haittojen edelle ja kummankin seuran vuosikokouksissa 1989 saatiin siunaus uuden seuran perustamiselle.


title: Vantaan Jalkapalloseura

text: Päätettiin perustaa Vantaan Jalkapallokerho Ry eli VJK. Vantaan Jalkapallokerho jäi kuitenkin vain työnimeksi ja vuosikokouksessaan 16.2.1989 HäPS teki päätöksen muuttaa nimensä Vantaan Jalkapalloseura Ry:ksi. VanPS:n nuorimmat pelaajat siirtyivät heti uuteen seuraan ja loput joukkueet seuraavana vuotena, kun VanPs:n toiminta lopetettiin. Tuolloin VJS:ssa oli noin 600 pelaajaa.


title: Vantaan Jalkapalloseura

text: HäPS:n perustamisesta oli kulunut 20 vuotta, kun vuosijuhlassa julkaistiin VJS:n lippu. Seppo Hautalan ja Aku Vellamon suunnitteleman lipun kantoi silloisen A-joukkueen pelaaja Pekka Marjamäki Hämeenkylän seurakunnan nuorisopastori Hannu Haukkalan siunattavaksi.


title: Vantaan Jalkapalloseura

text:
VJS:n miesten edustusjoukkue pelasi vuosina 1997–2000 Kakkosessa. Vuonna 1999 seura yhdisti toimintojaan Tikkurilan Palloseuran kanssa muodostaakseen AC Vantaan, joka on parhaimmillaan pelannut Ykkösessä. Kaudesta 2011 alkaen VJS:llä ja Pallokerho-35:llä on ollut yhteinen akatemiajoukkue PK-35/VJS, joka pelasi kaudella 2012 Kakkosessa ja kaudesta 2013 alkaen Kolmosessa.
Kaudesta 2017 VJS alkoi panostamaan omaan miesten edustusjoukkueeseen, joka nousi kauden päätteeksi Kolmoseen ja kaudella 2018 Kakkoseen. Yhteistyö PK-35:n kanssa poika- ja miesten joukkueissa päättyi.


title: Vantaan Jalkapalloseura

text: HäPs


title: Vantaan Jalkapalloseura

text: Risto Toivola 1975-1977


title: Vantaan Jalkapalloseura

text: Olli Löfgren 1978-1981


title: Vantaan Jalkapalloseura

text: Reino Häiväläinen 1982-1984


title: Vantaan Jalkapalloseura

text: Jouko Pöyhönen 1986


title: Vantaan Jalkapalloseura

text: Harri Nurmisto 1987-1988


title: Vantaan Jalkapalloseura

text: Juha Heikkilä 1989


title: Vantaan Jalkapalloseura

text: VanPS


title: Vantaan Jalkapalloseura

text: Mikko Heikkonen 1980-1982


title: Vantaan Jalkapalloseura

text: Matti Soininen 1985


title: Vantaan Jalkapalloseura

text: Aku Vellamo 1989


title: Vantaan Jalkapalloseura

text: VJS


title: Vantaan Jalkapalloseura

text: Harri Nurmisto 1990-1991


title: Vantaan Jalkapalloseura

text: Hannu Theman 1992-1996


title: Vantaan Jalkapalloseura

text: Kalervo Massinen 1997


title: Vantaan Jalkapalloseura

text: Tero Kaleva 1998-2003


title: Vantaan Jalkapalloseura

text: Jari Väisänen 2004-2008


title: Vantaan Jalkapalloseura

text: Heikki Ristimäki 2009


title: Vantaan Jalkapalloseura

text: Veli-Matti Rinnetmäki 2010-2011


title: Vantaan Jalkapalloseura

text: Kaj Björkqvist 2012-


title: Martti Kuningas

text: Martti Kuningas (19. helmikuuta 1933 Viipuri – 7. huhtikuuta 1980 Loviisa) oli suomalainen näyttelijä.


title: Martti Kuningas

text: Kuningas oli vielä teatterikoululainen, kun hän näytteli miespääosan Eskona vuoden 1957 elokuvassa "Nummisuutarit" ja tuli täten kansan tietoisuuteen. Hän oli debytoinut valkokankaalla kaksi vuotta aiemmin "Tuntemattomassa sotilaassa" (1955). Kuninkaan toinen miespääosa oli ”Mylly-Penttinä” elokuvassa "Nuori mylläri" (1958). Hänet nähtiin vielä sivuosassa elokuvassa "Me" (1961), mutta sen jälkeen hän palasi elokuvien pariin vasta 1970-luvulla. Silloin Kuningas esiintyi esimerkiksi komedioissa "Lottovoittaja UKK Turhapuro" (1976) ja "Jäniksen vuosi" (1977).


title: Martti Kuningas

text: Martti Kuningas oli vuosina 1958–1960 naimisissa näyttelijä Leni Katajakosken kanssa, ja myös heidän lapsensa Kristiina Kuningas (s. 1958) sekä lapsenlapsensa Iida Kuningas (s. 1987) ovat ryhtyneet näyttelijöiksi. Kuningas ajautui "Nummisuutareiden" tuoman sensaatiomaisen menestyksen vuoksi alkoholismiin ja hän menehtyi vain 47-vuotiaana vuonna 1980. Kuninkaan viimeiseksi elokuvarooliksi jäi pieni osa vuoden 1979 "Ihmemiehessä". Hänet on haudattu Malmin hautausmaalle kortteliin 56-11-72.


title: Palojoensuu

text: Palojoensuu () on Enontekiön kunnassa, Muonionjoen rannalla sijaitseva vaarojen ja suoalueiden ympäröimä noin sadan asukkaan kylä. Ajettaessa Palojoensuun kylästä Muonion ja Kilpisjärven välistä valtatietä 21 pohjoiseen saavutaan Karesuvannon kylään. Etelään päin ajettaessa seuraava kylä on Äijäjoki ja sen jälkeen Sonkamuotka. Kylästä itään johtavaa kantatietä 93 pitkin pääsee Enontekiön kuntakeskukseen Hettaan, jonne matkaa on 26 kilometriä.


title: Palojoensuu

text: Palojoensuusta alkaa kirjailija Yrjö Kokon vuonna 1947 nimeämä Neljän tuulen tie. Se kulkee Kilpisjärven kautta Norjaan Jäämeren rannalle asti.


title: Palojoensuu

text: Enontekiön neljäs kirkko sijaitsi Palojoensuussa vuosina 1827–1856, mutta se purettiin ja uusi kirkko rakennettiin nykyiseen kirkonkylään, Hettaan.


title: Palojoensuu

text: Palojoensuun kylässä on hautausmaa, vanhan kirkonpaikan muistomerkki ja vanha kyläkoulumiljöö, jonka asuntolassa matkailijat voivat kesäisin yöpyä. Asuntola on nykyisin kylätalona, jonka tiloja voi vuokrata kokous- ja juhlakäyttöön kyläyhdistykseltä.


title: Nailonsukkamurhat

text: Nailonsukkamurhat on Kuopiossa vuosina 1964 ja 1965 tapahtunut paljon huomiota herättänyt surmatapaus, jonka aikana surmansa sai kaksi nuorta naista.


title: Nailonsukkamurhat

text: Ensimmäinen uhri oli 26-vuotias konsulentti Terttu Mikkonen, joka löydettiin 8. joulukuuta 1964 kerrostaloasunnosta Kuopion Hatsalasta osoitteesta Puistokatu 4. Mikkonen oli kuristettu, ja hänen kaulaansa oli sidottu nailonsukka. Surmaaja oli myös maannut ruumiin.


title: Nailonsukkamurhat

text: Poliisi pidätti teosta epäiltynä 23-vuotiaan varastomiehen, jonka henkilöllisyystiedot kuvineen julkaistiin medioissa. Epäilty oli tavannut Mikkosen ravintolassa surmapäivänä, ja hänen mukaansa Mikkoselle saattoi tulla käsitys, että hän saapuisi tämän asunnolle illalla. Todellisuudessa varastomies oli yön toisen naisen luona. Lähes 15 vuorokauden jälkeen poliisi vapautti hänet.


title: Nailonsukkamurhat

text: Toinen uhri oli 16-vuotias Raili Laitinen, joka löydettiin 3. tammikuuta 1965 kotoaan Maljalahdesta Hapelähteenkatu 7:stä. Laitisen vaatteet oli revitty, ja hänenkin kaulassaan oli nailonsukka.


title: Nailonsukkamurhat

text: Tekijäksi paljastui pitkällisten tutkimusten jälkeen 17-vuotias parturioppilas Ilkka Veli Simeon Kivioja (s. 10. tammikuuta 1947). Tapaus käsiteltiin Kuopion raastuvanoikeudessa suljetuin ovin, mutta siitä huolimatta istunnoista annettiin lehdistölle tarkkaa tietoa. Tekojen motiivina oli "seksuaalinen häiriötila".


title: Nailonsukkamurhat

text: Kiviojalle suoritettiin mielentilatutkimus Turun vankimielisairaalassa. Tutkimuksen mukaan hän oli rikokset tehdessään alentuneen syyntakeisuuden tilassa. Heinäkuun 1. päivänä 1965 Kivioja tuomittiin raastuvanoikeudessa kahdesta nuorena henkilönä ja täyttä ymmärrystä vailla tehdystä murhasta 15 vuodeksi kuritushuoneeseen.


title: Nailonsukkamurhat

text: Murhien lisäksi Kiviojan syyksi luettiin törkeä varkaus sekä haureuden harjoittaminen samaa sukupuolta olevan henkilön kanssa. Kivioja oli ollut 46-vuotiaan maalarin kanssa homoseksuaalisessa suhteessa, mikä oli sen ajan Suomessa rangaistava teko.


title: Nailonsukkamurhat

text: Tuomiosta valitettiin Itä-Suomen hovioikeuteen. Siellä Kiviojan puolustusasianajaja Valto Riekkinen sai muutettua rikosnimikkeet kahdesta murhasta kahdeksi tapoksi, mutta rangaistusseuraamus pysyi samana.


title: Nailonsukkamurhat

text: Kivioja vapautui ehdonalaiseen vuonna 1972. Seitsemän vuotta myöhemmin hän kertoi Nykyposti-lehden haastattelussa, että hänellä oli ollut lista 13 naisesta, jotka oli tarkoitus tappaa. Rikostoimittaja Hannes Markkulan kirjan "Suomalainen murha" mukaan Kivioja vaihtoi vapautumisen jälkeen nimensä ja syyllistyi sen jälkeen pienempiin rikkeisiin. Lehdistö ei niistä kertoessaan koskaan ole viitannut "nailonsukkamurhiin" eikä entiseen henkilöllisyyteen.


title: Nailonsukkamurhat

text: Terttu Mikkosen surmasta alkuvaiheessa epäiltynä pidätetty varastomies ei saanut valtiolta korvausta pidätyksestä. Hän muutti sittemmin Ruotsiin ja palasi myöhemmin Suomeen. Hän jäi mielenterveysongelmien vuoksi työkyvyttömyyseläkkeelle nelikymppisenä ja kuoli kesällä 2011 Sonkajärvellä 70-vuotiaana.


title: Amsterdamin puolustusrintama

text: Amsterdamin puolustusrintama tai Amsterdamin puolustuslinja on vuosina 1880–1914 Amsterdamin kaupungin ympärille rakennettu linnoituksien rengas. Siihen kuuluu 42 linnoitusta sekä laajat alankoalueet, jotka voidaan helposti täyttää vedellä noin 30 senttimetrin syvyisiksi hetteiköiksi – tarpeeksi syviksi, jotta ne pysäyttävät senaikaiset ajoneuvot, mutta kuitenkin niin mataliksi, että veneilläkään ei pääse kulkemaan. Kaikki puolustusrintaman alueelle rakennetut rakennukset piti tehdä puusta, jotta ne voidaan vihollisen uhatessa polttaa.


title: Amsterdamin puolustusrintama

text: Pian puolustuslinjan valmistuttua keksittiin lentokone ja tankki, ja linja menetti sotilaallisen merkityksensä. Nykyisin se on Unescon maailmanperintökohde. Se valittiin maailmanperintöluetteloon vuonna 1996.


title: Vuontisjärvi

text: Vuontisjärvi () on kylä Enontekiön kunnassa. Se sijaitsee samannimisen järven rannalla noin 17 kilometriä itään Enontekiön kirkonkylästä Hetasta, tien nro 956 varrella.


title: Vuontisjärvi

text: Vuontisjärvi tuli aikoinaan tunnetuksi "Rovan Nikun" (Niilo Uollonpoika Keskitalon) ansiosta vuonna 1861. Rovan Niku oli 1800-luvun puolivälin paikkeilla Vuontisjärvellä elänyt karjatilallinen/maanviljelijä. Niku oli kaivanut tulvaveden tasaamiseksi pienen ojan, joka murtui veden voimasta. Tämän seurauksena järven pinta laski yli kuusi metriä ja syntyi uusi laskujoki. Vesi vei mennessään runsaasti hiekkamaata sekä niittylatoja ja ikihonkia. Tämä oli suuri menetys kalastuksesta ja viljelystä elävälle kylälle, ja puhutti kyläläisiä pitkään. Tapahtumasta kerrotaan Samuli Paulaharjun kirjassa "Vanhaa Lappia ja Peräpohjolaa" (1923).


title: Vuontisjärvi

text: Vuontisjärven naapurikyliä ovat Peltovuoma idässä ja Hetta lännessä. Kylään kuuluvat läheisesti seuraavat vesistöt: Vuontisjärvi, Vuontisjoki, Pöyrisjoki ja Markkajoki. Kylän lähialueella on myös muita merkittäviä jokia kuten Käkkälö- ja Ounasjoki.


title: Vuontisjärvi

text: Vuontisjärven kylästä lähtee patikkapolku Pöyrisjoen varteen. Pöyrisjokea alas melovat päätyvät myös Vuontisjärven kylälle. Talvella on tarjolla moottorikelkkavuokrausta. Moottorikelkkareitti Hetta–Kittilä kulkee kylän lävitse. Levin rinteet ovat 100 kilometrin ja Pallastunturit alle 60 kilometrin päässä. Enontekiön lentokentälle on kylältä matkaa 25 kilometriä.


title: Vuontisjärvi

text: Matkailijoille vuokrataan entisen kyläkoulun tiloja. Kylän alueella Vuontisjärven uimarannalla on mutterikota ja -rantasauna, joita vuokrataan myös matkailijoille ja retkeilijöille. Kylässä on myös taksi, korjaamo, safariyritys, maaseutumatkailuun soveltuvia majoituspalveluita.


title: Vuontisjärvi

text: Talouksia Vuontisjärven kylässä on 60.


title: Vuontisjärvi

text: Kylän asutus on helminauhamaista, joskin keskellä kylää, alkuperäisellä kyläalueella asutus on tiheämpää. Asuinrakennukset ovat omakotitaloja. Kylän läheisyydessä on myös paljon loma-asutusta, joka vilkastuttaa kylän toimintaa kesällä ja lomien aikana.


title: Vuontisjärvi

text: Kyläläiset saavat toimeentulonsa maa-, poro- ja luontaistaloudesta sekä palvelusektorilta.


title: Vuontisjärvi

text: Vuontisjärvellä järjestettiin viides Maailman kylät -tapahtuma 4.–6. heinäkuuta 2008.


title: Poblet-luostari

text: Pobletin luostari on sisterssiläinen luostari Kataloniassa. Sen perustivat Barcelonan kreivin kutsusta Ranskasta tulleet munkit vuonna 1151. Se oli yksi kolmesta sisterssiläisestä luostarista, jotka pönkittivät kuninkaan valtaa 1100-luvulla. Aragonian kuningasperhe kehitti siitä alueen kulttuurin ja sivistyksen keskusta. Erityisen merkittävä on luostarin kirjasto. Tärkeimmät rakennukset ovat peräisin 1200-1400-luvuilta. Luostari jätettiin tyhjilleen vuonna 1835 ja restauroitiin 1940-luvulla. Se on kuulunut UNESCOn maailmanperintöluetteloon vuodesta 1991.


title: John Bedyngham

text: John Bedyngham (myös Bedingham) oli 1400-luvulla elänyt englantilainen renessanssisäveltäjä.


title: John Bedyngham

text: Bedyngham toimi vuodesta 1457 lähtien suntiona Collegiate Chapel of St. Stephenissa Westminsterissa. Hänen tuotantoonsa kuuluu muun muassa burgundilaistyylisiä chansoneita. Hän sävelsi myös Gilles Binchoisin chansoniin pohjautuvan messun "Deuil angoisseus" . Bedyngham kuoli vuoden 1460 paikkeilla.


title: John Bedyngham

text: Bedynghamin laulua "O rosa bella" luultiin pitkään John Dunstablen säveltämäksi .


title: Sant Pau -sairaala

text:
Sant Pau -sairaala Barcelonassa on Unescon maailmanperintökohde arkkitehtuurinsa takia. Sen nykyiset Lluís Domènech i Montanerin suunnittelemat rakennukset ovat vuosilta 1901–1930, ja edustavat katalonialaista art nouveauta parhaimmillaan.
Itse sairaala on perustettu vuonna 1401, ja sen entisissä tiloissa kaupungin keskustassa sijaitsee nyt taidekoulu ja kansalliskirjasto.


title: Mustikkapöperö

text: Mustikkapöperö (käytetään myös nimityksiä pöperö, pöpörö, pöppi tai pöllöhillo) on suomalainen perinneruoka. Se valmistetaan sekoittamalla keskenään mustikkasurvosta ja talkkunajauhoja. Talkkunajauhoja lisätään vain mausteeksi siten, että seos ei sakene. Muuten pöperöstä tulee kitkerää. Jotkut lisäävät mustikkapöperöön myös sokeria, ja uudemmissa resepteissä saatetaan marjojen sekaan tai päälle kehottaa laittamaan myös esimerkiksi kermavaahtoa tai piimää.


title: Mustikkapöperö

text: Oikeaoppisen mustikkapöperön tai pöllöhillon valmistamiseen voidaan käyttää vain paahdetusta kaurasta valmistettuja talkkunajauhoja. Pöperöä syödään tavallisesti silloin, kun on saatavilla tuoreita mustikoita. Pöperöä on perinteisesti tehty myös puolukasta, ja jotkut tekevät sitä myös esimerkiksi viinimarjoista, jos mustikoita ei ole riittävästi saatavilla.


title: Mustikkapöperö

text: Pöllöhillo ja pöperö tunnetaan lähinnä Hämeessä. Nimien alkuperä on jäänyt hämärän peittoon. Mustikkapöperöä ei valmisteta kaupallisesti, koska se kuuluu ruokiin, jotka valmistetaan vasta nauttimishetkellä aineet yhdistämällä, eikä sitä siksi ole tarkoituksenmukaista säilyttää valmiina.


title: Mustikkapöperö

text: Muunlaisia tai ainakin toisennimisiä marjojen, sokerin ja talkkuna- tai muiden jauhojen sekoituksia tunnetaan ympäri Suomen. Pohjanmaalla käytetään nimityksiä "marjapöperö, hilla, huupa, motaska, tikkutollo" ja "tokero". Karjalassa ja muualla Itä-Suomessa samoista aineksista imelletään matalassa uuninlämmössä "marjamämmiä", kun taas kylmä marja-jauho-sokerisekoitus tunnettiin Koivistolla Karjalassa nimellä "marjamölli" ja muualla Karjalassa nimillä "marjatahas" ja "marjaröppö". Valkealassa se tunnetaan nimillä "marjaliru" tai "reemi".


title: Mustikkapöperö

text: Kirjallisuudessa pöllöhillo esiintyy Helena Meripaasin nuortenromaanissa "Pöllöhilloa" vuodelta 2007. Kirjassa sitä ei kuitenkaan kuvata lähemmin vaan ainoastaan mainitaan kerran perinneruokien yhteydessä.


title: Craig Virgin

text: Craig Virgin (s. 2. elokuuta 1955 Belleville, Illinois) on yhdysvaltalainen entinen kestävyys- ja maastojuoksija.


title: Craig Virgin

text: Virgin kasvoi Lebanonin kaupungissa Illinoisissa. High school -aikoinaan hän voitti viisi osavaltionsa mestaruutta ja teki Yhdysvaltojen ennätyksen kahden mailin juoksussa. Hän opiskeli Illinoisin yliopistossa, ja voitti opiskeluaikoinaan yhdeksän I-divisioonan yleisurheilumestaruutta sekä maastojuoksun NCAA-mestaruuden. Virginin uran suurin saavutus oli kahden maastojuoksun maailmanmestaruuden voitto vuosina 1980 ja 1981. Hän on edelleen ainoa yhdysvaltalainen mies, joka on voittanut maastojuoksun maailmanmestaruuden. Hän osallistui myös olympialaisiin kolmesti 10 000 metrin juoksussa ja teki uransa aikana yhteensä seitsemän Yhdysvaltojen ennätystä rata- ja maantiejuoksuissa. Hän lopetti urheilu-uransa 1993 ja valittiin 2001 Yhdysvaltojen kestävyysjuoksun Hall of Fameen.


title: Normaaliperusviiva

text: Normaaliperusviiva on etäisyydenmittauslaitteiden kalibrointiin käytettävä vakioetäisyys.


title: Normaaliperusviiva

text: Suomessa normaaliperusviiva on määritelty Vihdin Nummelanharjulle vuonna 1932. Soraharju soveltuu sijaintipaikaksi, koska siinä ei tapahdu lämpötilanvaihteluista johtuvia mittalaitteiden kiinnityspisteiden siirtymiä.


title: Normaaliperusviiva

text: Vuonna 1947 otettiin käyttöön valkoisen valon interferenssiin perustuva mittausmenetelmä. Sen kehitti Yrjö Väisälä. Aiemmin normaaliperusviiva määriteltiin kvartsista valmistetun metrinmitan ja sillä kalibroidun 24 metriä pitkän invar-langan avulla. Normaaliperusviivan pituus on invar-langan pituuden 36-monikerta eli 864 metriä.


title: Normaaliperusviiva

text: Normaaliperusviivan pituudesta käytettävä numeroarvo on vuonna 2006 käytössä olevassa menetelmässä 864 122,75 millimetriä. Aikaisemmin referenssinä käytetyssä kvartsisauvassa on 0,1 mm:n poikkeama metrin tavoitepituudesta ja se on mukana normaaliperusviivan määrittelyssä.


title: Normaaliperusviiva

text: Nummelan normaaliperusviiva on maailman tarkin ja sitä käytetään tarkimpien elektronisten etäisyysmittareiden kalibrointiin.


title: Lissabonin eläintarha

text: Lissabonin eläintarha () on Portugalin pääkaupungissa Lissabonissa sijaitseva eläintarha. Se avattiin vuonna 1905.


title: Lissabonin eläintarha

text: Lissabonin eläintarha sijaitsee suunnilleen kaupungin keskustassa ja lähellä Portelan lentoasemaa . Sen yhteydessä toimii huvipuisto Animax.


title: Pekka Huotari

text: Pekka Huotari (s. 1962 Oulu) on suomalainen näyttelijä, joka työskentelee vakituisena näyttelijänä Helsingin Kaupunginteatterissa. Huotari on esiintynyt myös useissa elokuvissa ja televisiosarjoissa. Hän esiintyi elokuvassa ensimmäisen kerran vuonna 1987.


title: Ranskan viides tasavalta

text: Viides tasavalta on Ranskan valtiojärjestys vuoden 1958 perustuslaista lähtien.


title: Ranskan viides tasavalta

text: Tultuaan valituksi Ranskan presidentiksi vuonna 1958 Charles de Gaulle aloitti perustuslakiuudistuksen valmistelun. Uusi perustuslaki hyväksyttiin kansanäänestyksellä 28. syyskuuta 1958 ja viidennen tasavallan perustuslaki () sai lainvoiman 5. lokakuuta 1958.


title: Ranskan viides tasavalta

text: Oleellisin ero viidennen tasavallan ja sitä edeltäneen neljännen tasavallan perustuslaeissa koskee presidentin valtaoikeuksia ja presidentinvaalitapaa. Viidennen tasavallan presidentillä on vahva asema ja hän jakaa vastuun maan politiikan johtamisesta yhdessä pääministerin kanssa (niin sanottu puolipresidentillinen järjestelmä).


Esa ja Vesa – auringonlaskun ratsastajat on vuonna 1994 ensi-iltansa saanut suomalainen toiminta- ja komediaelokuva. Juha Veijonen sai roolistaan parhaan miespääosan ja Aleksi Mäkelä parhaan ohjauksen Jussi-palkinnon .


title: Esa ja Vesa – auringonlaskun ratsastajat

text: Elokuvan nimi juontaa juurensa vuoden 1969 lännenelokuvaan "Butch Cassidy and the Sundance Kid", joka suomennettiin nimellä Butch ja Kid – auringonlaskun ratsastajat.


text: Elokuvan on tuottanut Harlin & Selin Productions ja näinkin lukee alkuperäisessä elokuvassa. Mutta vuonna 2006 julkaistu "Aleksi Mäkelä Collection" DVD-boksin mukana tulleessa elokuvassa alku- ja lopputeksteissä lukee kuitenkin että elokuvan olisi tuottanut "Markus Selin Productions" -niminen tuotantoyhtiö.


text: Tietokonemyyjä Vesa saa työmatkallaan kuulla, että vaimo aikoo muuttaa kreikkalaisen naapurinmiehen kanssa tämän synnyinmaahan. Pikku haaverin ansiosta Vesa saa kyytiinsä pikkurikollisen Esan, jonka vauhdikas pankkikäynti herättää poliisin huomion. Vesalla on kiire kotiin estämään vaimonsa aikeet, Esalla on kiire poliisia pakoon. Vesa huomaa pitävänsä tällaisesta elämäntyylistä.


title: Edward Lowassa

text: Edward Ngoyayi Lowassa (s. 1953) oli Tansanian pääministeri vuosina 2005–2008. Hän on hallitsevan Chama Cha Mapinduzi -puolueen jäsen.


title: Edward Lowassa

text: Lowassa syntyi Arushassa. Hän opiskeli Dar es Salaamin ja Bathin yliopistoissa. Lowassa nousi maansa pääministeriksi 30. joulukuuta 2005. Häntä edelsi Frederick Sumaye.


title: Edward Lowassa

text: Lowassa joutui eroamaan yhdessä kahden muun ministerin kanssa korruptioskandaalin takia helmikuussa 2008. Syyte ei ollut ensimmäinen: myös ura maaseutuministerinä Ali Mwinyin valtakaudella päättyi korruptiosyytteisiin..


title: Edward Lowassa

text: Lowassan jälkeen uudeksi pääministeriksi nimitettiin Mizengo Pinda.


title: V niin kuin verikosto

text: V niin kuin verikosto ("V for Vendetta") on kulttiaseman saavuttanut sarjakuvaromaani, jonka on käsikirjoittanut Alan Moore ja kuvittanut David Lloyd. Se julkaistiin alun perin vuosina 1982–1985 jatkokertomuksena brittiläisessä "Warrior"-sarjakuvalehdessä. Sarjakuva sijoittuu Britannian dystooppiseen tulevaisuuteen, vuoteen 1997. Ydinsodan jälkeen valtaan on noussut fasistinen hallitus, jota vastaan Guy Fawkesiksi pukeutunut mystinen anarkisti nimeltä ”V” taistelee.


title: V niin kuin verikosto

text: Sarjakuvasta on tehty myös vuonna 2006 ensi-iltansa saanut elokuvasovitus. Alan Mooren nimeä ei hänen omasta vaatimuksestaan mainita elokuvan krediiteissä.


title: Dolph

text: Dolphin ”Dolph” Starbeam on kuvitteellinen hahmo yhdysvaltalaisessa animaatiosarjassa "Simpsonit". Dolph kuuluu Springfieldin ala-asteen kiusaajajengiin yhdessä Jimbo Jonesin ja Kearneyn kanssa. Dolphin ääninäyttelijä on Tress MacNeille. Poikkeuksen muodosti hahmon ensiesiintyminen 1. tuotantokauden jaksossa ”Sankarin pää”, jossa Dolphin äänenä oli Pamela Hayden ja Jimbon äänenä MacNeille, eli päinvastoin kuin kaikissa myöhemmissä jaksoissa.


title: Dolph

text: Dolph on nimetty "Simpsonien" luojan Matt Groeningin luokkatoverin Dolph Timmermanin mukaan, joka tosin ei Groeningin mukaan ollut koulukiusaaja.


title: Dolph

text: Dolph on Jimboa ja Kearneytä lyhyempi ja pukeutuu vihreään t-paitaan. Hänellä on vinottainen jakaus, jonka ansiosta pitkä otsatukka peittää yleensä hänen toisen silmänsä. Varsinkin vanhemmissa "Simpsonien" jaksoissa Dolph puhuu vain harvoin, mutta uudemmissa jaksoissa hahmon dialogia on hieman lisätty.


title: Dolph

text: Dolphin vihjaillaan toisinaan olevan oppineempi ja lahjakkaampi kuin Jimbo tai Kearney, mutta hän pääasiassa salaa sen säilyttääkseen katu-uskottavuutensa. Hän on myös yleensä kolmikosta vähiten aggressiivinen ja uhkaava. 17. tuotantokauden jaksossa ”Äänestä Homeria” Dolphin paljastettiin olevan juutalainen, mihin on viitattu myös myöhemmin.


title: A Tribe Called Quest

text: A Tribe Called Quest on yhdysvaltalainen rap-yhtye, joka perustettiin 1980-luvun puolivälissä. Yhtye hajosi 1990-luvun lopulla, mutta uudelleen aktivoitui 2000-luvulla. Yhtye julkaisi viimeisen albuminsa vuonna 2016.A Tribe Called Quest oli yksi Native Tongues -nimisen vaihtoehtorap-yhtyeiden yhteenliittymän jäsenistä. Yhtyeen ensimmäisten vuosien tuotantoa leimaavatkin De La Soulia ja Jungle Brothersia muistuttavat pehmeä äänimaailma, runsaalla huumorilla höystetty kantaaottavuus ja myös keskivertoa rap-musiikkia syvällisempien aiheiden valitseminen ynnä sisäpiirin vitsien viljely. Samaan aikaan nimenomaan Questille tyypillisiä piirteitä olivat erityisen voimakas suuntautuminen jazziin, suhteellisen niukoista ainesosista taitavasti rakennellut, usein unenomaiset musiikkitaustat ja omien albumien tuottaminen itse. Quest vältteli kaikkein muodikkaimpia kantaa ottavia aiheita, kuten musta- ja valkoihoisten vastakkainasettelua, ja julisti joissakin kappaleissaan (ainakin "Youthful Expression", 1990, ja "Award Tour", 1993) tekevänsä mustaa musiikkia kaikenvärisille yleisöille.


title: A Tribe Called Quest

text: Questin MC:t Q-Tip ja Phife edustivat yhtyettä äänilevyllä ensi kertaa De La Soulin kappaleessa "Buddy (Native Tongue Decision Version)" (1989). Kappaleen albumiversiossa Phife ei ole mukana.


title: A Tribe Called Quest

text: Esikoisalbumi "People's Instinctive Travels and the Paths of Rhythm" (1990) edustaa jo nimelläänkin sekä Native Tonguesille tyypillistä ilkamointia että Questin omaa henkistä vaeltelua. Kokonaisuus saattaa kuulostaa hiomattomalta, mutta vastapainona on reilusti pirteää nuoruuden intoa. Albumin vahvan myönteisestä asenteesta kertoo esimerkiksi se, että ryhmän neljännen jäsenen, lähinnä ideointiin osallistuneen Jarobin osuutta kehutaan monessa kohtaa. Levy oli arvostelumenestys ja toi yhtyeellä vähintäänkin vankan kulttimaineen. Hittiraidoista maininnan ansaitsee varsinkin Lou Reed -sampleen "Walk on the Wild Side" perustuva "Can I Kick It?"


title: A Tribe Called Quest

text: A Tribe Called Questin tuotannon huippuna voitaneen pitää toista albumia "The Low End Theory" (1991). Suurin osa esikoislevyn riehakkuudesta on jäänyt pois, poikkeuksena nokkelan iskevä huumorikappale "What?" Levyllä painottuvat niin musiikissa kuin sanoituksissakin tummemmat sävyt, mutta synkistelyyn ei silti sorruta. Jatsivaikutteet ovat nyt korostetussa asemassa, erityisen merkittävänä voidaan pitää basistiveteraani Ron Carterin esiintymistä kappaleessa "Verses from the Abstract". Vierailevia esiintyjiä on monia muitakin, muun muassa Brand Nubian ja tuolloin uransa alussa ollut Leaders of the New School (kappaletta "Scenario" onkin pidetty merkittävänä Busta Rhymesin urakehityksen kannalta). Tiettävästi Jarobi oli mukana tekemässä albumia ja ehti nauhoittaa rap-osuuksia, jotka kuitenkin jätettiin pois hänen luovuttuaan yhtyeen täysjäsenyydestä. "The Low End Theory" oli sekä kaupallinen että arvostelumenestys ja yksi 1990-luvun alun jatsiräppiliikkeen merkittävimmistä virstanpylväistä.


title: A Tribe Called Quest

text: "Midnight Marauders" (1993) on selvää jatkoa kahdelle edelliselle albumille; soundi on jossakin niiden välimaastossa. Yhtyeen taidot ovat kehittyneet entisestään, taustatkin ovat monin paikoin selvästi aiempaa täyteläisempiä. Esimerkiksi raidan "We Can Get Down" musiikillinen kollaasi on melkoinen DJ:n taidonnäyte. Toisaalta levyllä on jo havaittavissa aavistus esiintyvien taiteilijoiden rankan elämän aiheuttamasta väsymyksestä ja ahdistuksesta – itse asiassa kappale "8 Million Stories" on Questin siihen mennessä synkin kappale. Soolouralleen siirtymässä oleva Busta Rhymes käy esittelemässä uutta (räppäys- ja pukeutumis)tyyliään hittikappaleessa "Oh My God".


title: A Tribe Called Quest

text: Seuraavina vuosina yhtyeen ammattitaidon kasvu ei riittänyt tasapainottamaan uupumusta ja sisäisten jännitteiden kasvua. Neljäs albumi "Beats, Rhymes and Life" (1996) eroaa selvästi edeltäjistään niin äänimaailmaltaan kuin asenteeltaan. Q-Tipin saama islamilainen herätys näkyy ja kuuluu muun muassa siinä, että levyn tuottajaksi mainitaan Questin sijasta "The Ummah", ’yhteisö’. Koko ajan ulkopuolisemmaksi liukuva Phife ei ole tämän yhteisön jäsen.


title: A Tribe Called Quest

text: Jos Beats, Rhymes and Life kuulostaa monista tuoreista ideoistaan huolimatta oudolta ja kalpealta Questiltä, on yhtyeen viimeinen albumi "The Love Movement" (1998) ensimmäisiin verrattuna lyhyesti sanottuna hengetön. Erään arvostelun mukaan tässä vaiheessa työn jälkeä on ”helpompi ihailla kuin suorastaan rakastaa” . Quest hajosi albumin promootiokiertueen yhteydessä keskinäisiin ristiriitoihin.


title: A Tribe Called Quest

text: Yhtyeen toiminnan aikana varsinkin Q-Tip esiintyi usein vierailijana toisten yhtyeiden levyillä. De La Soul -yhteistyön lisäksi maininnan ansaitsee ainakin vierailu Beastie Boysin kappaleessa "Get It Together" (1994).


title: A Tribe Called Quest

text: Sittemmin Q-Tip ja Phife ovat kumpikin tehneet soolouraa. Ali Shaheed Muhammad on julkaissut aineistoa sekä Lucy Pearl -nimisen R&B-yhtyeen jäsenenä että soolona. Jarobi on toiminut tuottajana.


title: A Tribe Called Quest

text: A Tribe Called Quest julkaisi kuudennen ja viimeisen albuminsa "We Go it from Here... Thank You for your service" syksyllä 2016. Phife Dawg kuoli kesken albumin äänittämisen.


title: Sekhemkhet

text: Sekhemkhet oli Egyptin faarao Egyptin 3. dynastian aikana. Hänen valtakautensa oletetaan olleen 2649 eaa. - 2643 eaa. Hänelle alettiin rakentaa porraspyramidia, mutta vain alimmainen kerros tuli valmiiksi. Valmistuessaan pyramidi olisi ollut edeltäjän, Djoserin, pyramidia suurempi.


title: Yoshi’s Island DS

text: Yoshi’s Island DS on Nintendo DS -käsikonsolille julkaistu tasohyppelypeli. "Yoshi’s Island DS" on täysiverinen jatko-osa SNES:in "" -pelille. Pelin ominaisuuksiin kuuluu mm. uusia hahmoja sekä kahden ruudun hyödyntäminen.


title: Yoshi’s Island DS

text: Salaperäinen ilmassa leijuva saari on yhtäkkiä ilmestynyt rauhallisen Yoshin saaren ylle. Pian sen saapumisen jälkeen kourallinen lapsia katosi saarella sijaitsevasta koulusta. Ainoastaan Baby Mario, Baby Peach, Baby Bowser, Baby Wario ja Baby Donkey Kong onnistuivat välttämään kidnappauksen, kun haikara lentää Kamekin apulaista päin ja Baby Mario ja Baby Peach putoavat häneltä. Nyt Yoshin ja näiden viiden vauvan tulee pelastaa kadonneet lapset ja tutkia salaperäistä leijuvaa saarta.


title: Kauluskarhu

text: Kauluskarhu eli sepelkarhu eli Aasian mustakarhu ("Ursus thibetanus") on Keski- ja Kaakkois-Aasiassa sekä Kaukoidässä elävä karhulaji. Se voi kasvaa 180 senttimetriä pitkäksi ja 150 kilogramman painoiseksi.


title: Kauluskarhu

text: Kauluskarhu syö hedelmiä, villimehiläisten hunajaa ja lisäksi hyönteisiä ja muita pikkueläimiä.


title: Kauluskarhu

text: Suuren kokonsa vuoksi kauluskarhuilla ei juuri ole luonnollisia vihollisia, mutta toisinaan tiikerit voivat saalistaa karhunpentuja. Suurin uhka kauluskarhulle onkin ihminen, joka hävittää sen elinympäristöä. Myös salametsästys on yleistä, vaikka kauluskarhun metsästys onkin kielletty lajin esiintymisalueella Japania lukuun ottamatta.


title: Kauluskarhu

text: Erityisesti Kiinassa uskotaan kauluskarhun sappinesteen parantaviin vaikutuksiin. Siksi kauluskarhuja vangitaan ja niiltä otetaan jatkuvasti sappinestettä. Tämä johtaa lopulta karhun kuolemaan. On kuitenkin perustettu kauluskarhutarhoja, jossa aiemmin vangittuina pidetyt karhut saavat toteuttaa luontaisia vaistojaan ja elää lajitovereidensa kanssa. Niitä ei kuitenkaan voida palauttaa luontoon.


title: Kjetil Haraldstad

text: Kjetil-Vidar Haraldstad (s. 28. kesäkuuta 1973 Øyer), tunnetaan yleisesti taiteilijanimellä Frost, on rumpali norjalaisessa black metal -yhtyeessä Satyricon, johon hän liittyi vuonna 1992. Vuodesta 2000 alkaen Haraldstad on soittanut myös yhtyeessä 1349. Lisäksi hän on ollut jäsenenä yhtyeissä Gorgoroth, Zyklon-B, Gehenna ja Keep of Kalessin. Hänellä on käytössään Mapexin rummut ja Zildjianin symbaalit. Frost tunnetaan yhtenä extreme metalin nopeimmista rumpaleista.


title: Vinyylikloridi

text: Vinyylikloridin (käytetään myös nimiä "kloorieteeni", "kloorietyleeni" sekä lyhenteitä "VC" ja "VCM") molekyylikaava on CHCl ja rakennekaava CH=CH-Cl. Sen moolimassa on 62,5 g/mol, sulamispiste − 154 °C, kiehumispiste - 13 °C, tiheys nesteenä 0,91 g/cm (20 °C) sekä 0,97 g/cm (- 14 °C) (vesi = 1,0 g/cm) ja höyrynä (15 °C) 8 g/l, leimahduspiste - 78 °C c.c, itsesyttymislämpötila 472 °C ja CAS-numero 75-01-4. Vinyylikloridi on väritöntä erittäin herkästi syttyvää kaasua, jolla on miellyttävä, makea, eetterin kaltainen haju. Alle -14 °C:n lämpötiloissa vinyylikloridi on väritöntä nestettä. Veden kanssa reagoidessaan vinyylikloridi muodostaa kloorivetyhappoa. Vinyylikloridi reagoi alumiinin ja sen seosten sekä kuparin kanssa. Vinyylikloridi liukenee niukasti veteen (1,1 g/l), mutta liukenee hyvin dietyylieetteriin, alkoholiin, bentseeniin ja muihin orgaanisiin liuottimiin. Vinyylikloridikaasu ja stabiloimaton neste polymeroituvat kiivaasti ilman, UV-valon, kuumuuden ja yhteensopimattomien materiaalien kuten peroksidien ja muiden hapettavien aineiden kanssa. Yhdistettä voi stabiloida fenolilla.


title: Vinyylikloridi

text: Muovina tunnettu polyvinyylikloridi (PVC) rakentuu vinyylikloridimolekyyleistä.


title: Jasim bin Jabir

text: Jasim bin Jabir () oli 1800-luvulla Persianlahdella elänyt merirosvo.


title: Jasim bin Jabir

text: Jasimilla oli tukikohta Udaidissa, ja hän hyökkäili brittiläisiä laivoja vastaan Persianlahdella. Saatuaan luvan brittiläisiltä viranomaisilta Abu Dhabin hallitsija Khalifa hyökkäsi Udaidiin 1836 tappaen 50 miestä ja tuhoten asumukset sekä linnoitukset. Hyökkäyksen seurauksena bin Jabir lähti pakoon Dohaan syyskuussa 1836.


title: Red Sucker Lake

text: Red Sucker Lake on kylä samannimisen järven pohjoisosassa sijaitsevalla noin kolmen kilometrin mittaisella saarella Manitoban provinssin koillisosassa Kanadassa, lähellä Ontarion rajaa. Kylän asukasluku on 33 ja siellä on yhdeksän taloutta. Kylän lähellä mannermaalla sijaitsee Red Sucker Lake No. 1976 -intiaanireservaatti, jonka asukasluku on 740.


title: Red Sucker Lake

text: Kylä sijaitsee linnuntietä noin 350 kilometriä koilliseen Winnipegistä ja noin 285 kilometriä itään Thompsonista. Kylällä on oma koulu ja sekatavarakauppa. Lähin sairaala sijaitsee Norway Housessa.


title: Red Sucker Lake

text: Alueen liikenne hoidetaan pääasiassa lentokonein, lentoliikennettä palvelee Red Sucker Laken lentoasema. Kiinteää tieyhteyttä ei ole, talvisin helmi–maaliskuussa käytössä on talvitieyhteys Garden Hilliin.


title: Nimet marmoritaulussa

text: Nimet marmoritaulussa ("Nimed marmortahvlil") on Elmo Nügasen ohjaama virolainen sotaelokuva, joka valmistui vuonna 2002. Elokuva perustuu Albert Kivikasin vuonna 1936 ilmestyneeseen samannimiseen romaaniin. "Nimet marmoritaulussa" oli valmistuessaan kaikkien aikojen kallein virolainen elokuva.


title: Nimet marmoritaulussa

text: Elokuvan tapahtumat sijoittuvat Viron vapaussodan aikaan 1919.


title: Nimet marmoritaulussa

text: Rauhanomaisista puheista huolimatta Neuvosto-Venäjän armeija hyökkää Viroon, ja maan hallitus julistaa kaikkia koskevan liikekannallepanon. Köyhän perheen poika Henn Ahas empii sotaan lähtöä, sillä hän ei tiedä, seuratako veljeään punakaartilaisten puolelle vai liittyisikö koulutovereiden rinnalle hallituksen joukkoihin.


title: Nimet marmoritaulussa

text: Ahas ei liity kumpaankaan, ja myöhemmin punakaartilaisten joukot vangitsevat hänet. Ahas kohtaa nuoren porvaristytön Martan. Suomalainen upseeri Sulo Kallio, joka pyrkii hallituksen joukkoihin, vapauttaa Ahasin ja Martan, ja he lähtevät pakoon. Pakomatkalla Ahasin on valittava, kenen puolella hän taistelee.


title: Tikat

text: Tikat (Picidae) on tikkalintuihin kuuluva lintujen heimo. Sen jäseniä tavataan lähes kaikkialla maailmassa lukuun ottamatta Australiaa, Uutta-Seelantia, Madagaskaria ja kylmimpiä napa-alueita. Heimossa on noin 218 lajia, jotka jaetaan 28 sukuun. Suomessa on tavattu yhdeksän lajia, joista vihertikka on suurharvinaisuus.


title: Tikat

text:
Tikkalajien koko vaihtelee 8 ja 58 cm:n välillä. Pienin tikka on 8 cm pituinen amazonianraitatikkanen. Suurin laji on lähes 60-senttinen keisaritulikärki. Se on kuitenkin saattanut kuolla sukupuuttoon, joten suurin nykyisin varmuudella elossa oleva laji on 51 cm mittainen isohelmitikka.
Tikoilla on kummassakin jalassa neljä varvasta, joista kaksi osoittaa taaksepäin ja kaksi eteenpäin. Pohjantikalla on tosin vain kolme varvasta, joista yksi osoittaa taakse ja kaksi eteen. Tikkojen nokka on pitkä ja voimakas. Tikoilla on vahva pyrstö, jolla ne tukevat itseään puissa kiipeillessään. Tikkojen kieli on erittäin pitkä. Tikoilla on aivoissa iskunvaimennus rummutuksen aiheuttamaa rasitusta vastaan.


title: Tikat

text:
Tikat kiipeilevät puissa etsien hyönteisiä koloista ja kaarnanraoista ja hyödyntävät pitkää kieltänsä hyönteisten kiinnisaamisessa.
Tikat hakkaavat voimakkaalla nokallaan pesäkolon lahoon tai vialliseen puuhun. Kolon valmistuminen kestää yleensä kahdesta kolmeen viikkoa. Pesäkolon rakentamisen lisäksi tikat käyttävät nokkaansa rummuttamiseen. Rummuttamalla tikat ilmoittavat reviiristään, eli rummuttamista voi verrata muiden lintujen lauluun. Molemmat sukupuolet rummuttavat. Tikat ovat pääasiassa paikkalintuja, eli ne pysyvät samoilla seuduilla vuoden ympäri toisin kuin muuttolinnut.


title: Tikat

text:
Tehometsätalous uhkaa vanhoja metsiä ja lahoja puita vaativia tikkoja. Suomessa tikkakannat ovat laskeneet paikoin runsaasti.
Suomessa pesivistä tikoista valkoselkätikka on luokiteltu äärimmäisen uhanalaiseksi, käenpiika ja pikkutikka vaarantuneiksi ja harmaapäätikka sekä pohjantikka silmälläpidettäviksi. Käpytikka ja palokärki on Suomessa luokiteltu elinvoimaisiksi. Suomessa kaikki tikat on rauhoitettu.


title: Tikat

text: Maailmanlaajuisesti uhanalaisimmat tikkalajit ovat amerikkalaiset keisaritulikärki ja rämetulikärki, jotka luokitellaan äärimmäisen uhanalaisiksi ja joista ei ole saatu varmoja havaintoja enää vuosiin.


title: Tikat

text: Koska tikat tekevät joka vuosi uuden pesäkolon, voivat muut koloissa pesivät linnut käyttää vanhoja tikkojen koloja. Tikkojen määrän väheneminen vaikuttaa myös muiden kolopesijöiden määriin.


title: Tikat

text: Tikan suomenkielinen nimi johtuu sen puiden koputtelemisesta. Kenties tämän ominaisuuden vuoksi germaanit pitivät tikkaa ukkosen ja salamoinnin vertauskuvana ja ennustajana. Salamat läpäisevät pilviverhon kuten tikannokka puunkuoren. Varhaiskristillinen luonnontieteen oppikirja Physiologus kertoi, että niin kuin tikka toukkia etsiessään koputtaa puuta, tunkeutuu paholainen ihmisen "onttoon" sydämeen. Näin linnusta tuli Saatanan symboli, ja palokärki mustana vielä pahemmaksi sellaiseksi. Myönteisiä käsityksiäkin tikkaan liitetään. Koska se on väsymätön takoja, se nähtiin rukoilemisen vertauskuvana. Tuholaistoukkien hävittäjänä se on kuvannut taistelua sielunviholista vastaan, ja siitä on tullut Kristuksen symboli. Keski-Euroopan jalopuumetsien vihertikka koettiin suojan ja onnen antajaksi.


title: Santa Cruz de Mompox

text: Santa Cruz de Mompox, myös Mompox tai Mompós, on kunta Kolumbian pohjoisosassa Bolívarin departementissa. Hyvin siirtomaa-aikaisen kuvansa säilyttänyt Mompox sijaitsee Magdalenajoen saarella 249 kilometrin päässä Cartagenasta. Santa Cruz de Mompoxissa on noin 30 000 asukasta ja kunnan talous on riippuvainen turismista, kalastuksesta ja paikallisesta karjankasvatuksesta.


title: Santa Cruz de Mompox

text: Vapaustaistelija Simón Bolívar on sanonut, että "Jos omistan elämäni Caracasille, niin sitten omistan Mompoxille loistoni". Bolívar saapui Mompoxiin vuonna 1812 ja rekrytoi melkein jokaisen työkykyisen miehen. Tämä noin 400 miehen osasto muodosti Bolívarin Caracasissa voiton ottaneen armeijan rungon.


title: Santa Cruz de Mompox

text: Mampo oli paikallinen Quimbaya-heimon päällikkö espanjalaisten saavuttua paikalle. Don Alonso de Heredia perusti Mompoxin 3. toukokuuta 1537 turvasatamaksi Magdalenalle. Santa Cruz de Mompoxista tuli melko varakas satama, jonka kautta tavaraa kuljetettiin sisämaahan. Kaupunkiin perustettiin kuninkaallinen rahapaja ja kaupunki sai kuuluisuutta kultasepistään. Mompoxin vauraus alkoi hiipua jo 1800-luvulla, mutta lopullisen iskun taloudelle teki 1900-luvulla Magdalenan virranmuutos, jonka seurauksena sedimenttejä kerääntyi joen tähän haaraan. Maganguésta tuli tämän jälkeen tärkeämpi satamakaupunki.


title: Santa Cruz de Mompox

text: Santa Cruz de Mompox on kuuluisa siirtomaa-aikaisesta arkkitehtuurista, joka edustaa espanjalaisen ja intiaanityylin sekoitusta. UNESCO otti Mompoxin historiallisen keskustan maailmanperintöluetteloonsa vuonna 1995. Vielä nykyäänkin useimmat siirtomaa-aikaisista rakennuksista ovat käytössä alkuperäisessä tarkoituksessaan.


title: Hyötäminen

text: Hyötäminen on puutarhanhoidossa käytetty keino, jolla kasvien vuosirytmi saadaan sekaisin ja kasvi saadaan kukkimaan väärään aikaan. Tunnetuin hyötämisharrastus on keväällä kukkivien sipulikukkien, kuten hyasintti ja amaryllis, hyötäminen jouluksi kukkaan.


title: Hyötäminen

text: Hyötämisessä käytetään vuorokautisen valorytmin muuttamista pimeä- ja valaistuskäsittelyllä, talvehtimisen jäljittelyä kylmäkäsittelyllä sekä joskus siementen kuoren ohentamista hiekkapaperilla.


title: Hyötäminen

text: Ydintekniikassa hyötämisellä tarkoitetaan ydinpolttoaineen keston lisäämistä tai uuden polttoaineen valmistamista muuttamalla neutronisäteilytyksellä kohdeaineen isotooppeja fissiileiksi. Yleensä tarkoitukseen käytetään hyötöreaktoria, joka pystyy jopa tuottamaan enemmän polttoainetta toisesta aineesta kuin mitä se samanaikaisesti käyttää energiantuotantoon. "Hyötämisestä" puhutaan, kun ei-fissiilistä, mutta kuitenkin fertiilistä (ydinpoltto-)aineesta (kuten U tai Th) tehdään fissiiliä polttoainetta esim. neutronikaappauksen eli absorption keinoin, ja näin syntynyttä ydinpolttoainetta käytetään osana ketjuprosessia ja energian tuottoon. Hyötöreaktorin käynnistämiseen siis riittää tietty määrä fissiiliä polttoainetta, minkä jälkeen reaktoria voidaan "tankata" vain fertiilillä polttoaineella. U-hyötöreaktoreissa polttoaine on kiinteä, ja reaktori on pysäytettävä polttoaineen vaihtamiseksi. Th-hyötöreaktoreissa polttoaine on yleensä neste, eli reaktori voidaan "tankata" lennossa.


title: Malaijikarhu

text: Malaijikarhu eli malajikarhu eli biruangi ("Helarctos malayanus") on maailman pienin karhulaji, ja sen sanotaan olevan yksi älykkäimmistä karhuista. Malaijikarhu elää Kaakkois-Aasian troopiikin metsissä. Sen ravintoa ovat hedelmät ja erilaiset eläimet. Se asuu useimmiten puussa ja nukkuu oksalla. Malaijikarhu kasvaa enintään 140 senttimetrin pituiseksi ja 65 kilogramman painoiseksi. Malaijikarhulla on hyvin lyhytkarvainen ja väriltään musta turkki.


title: Malaijikarhu

text: Nisäkäsnimistötoimikunnan ehdotus lajin uudeksi suomenkieliseksi nimeksi on "pikkukarhu".


title: Piharatamo

text: Piharatamo ("Plantago major") on ratamokasveihin ("Plantaginaceae") kuuluva monivuotinen ruoho. Sen soikeat lehdet kasvavat ruusukkeena maata vasten, ja jäykkä kukka- ja siemenvarsi nousee pystynä noin 20 cm:n korkeuteen. Tahmeat siemenet kulkevat eläinten tai ihmisten jaloissa uusille kasvupaikoille.


title: Piharatamo

text: Piharatamo on yleinen nurmikoiden rikkaruoho, joka kestää tallaamista, mutta vaatii paljon valoa menestyäkseen. Se on alun perin kotoisin Etelä-Euroopasta, mutta on levinnyt eurooppalaisten asutuksen mukana kaikille mantereille, paitsi Etelämantereelle. Kansanlääkinnässä kevyesti murskattuja ratamonlehtiä käytetään ihottumien, hyönteisen pistojen, nokkosen polttaman ja finnien hoitoon.


title: Piharatamo

text: Piharatamon alalajeja ovat kyläpiharatamo ("Plantago major" ssp. "major"), jota esiintyy koko Suomessa sekä rantapiharatamo ("Plantago major" ssp. "intermedia"), jota esiintyy Etelä- ja Länsi-Suomessa.


title: Nylon (yhtye)

text: Nylon on islantilainen pop-yhtye. Se on julkaissut kolme albumia, joista kaksi nousi ilmestyessään kotimaassaan listaykkösiksi .


title: Nylon (yhtye)

text: Nylonin ensimmäinen Yhdistyneessä kuningaskunnassa julkaistu single oli "Losing a Friend" (2006). Se pääsi maan listoilla 29. sijalle.


title: Nylon (yhtye)

text: Nylonin laulut ovat islannin ja englannin kielillä.


title: Agnes Skinner

text: Agnes Skinner on kuvitteellinen hahmo piirrossarjassa "Simpsonit". Hän on rehtori Seymour Skinnerin määräilevä ja äkäinen leskiäiti. Agnesin ääninäyttelijä on Tress MacNeille. Hahmon ensiesiintyminen oli 1. tuotantokauden jaksossa ”Vaihto-oppilas”.


title: Agnes Skinner

text:
Agnes Skinner on leski ja 72-vuotias. Hän asuu samassa asunnossa poikansa Seymour Skinnerin, Springfieldin ala-asteen rehtorin kanssa. Agnes on ylihuolehtivainen äiti, häpeämättömän suorapuheinen ja lähes aina pahantuulinen. Hän kohtelee aikuista poikaansa kuin lasta, ei osoita tätä kohtaan minkäänlaista kunnioitusta ja nolaa hänet usein julkisissa tilanteissa. Agnes muistuttaa Seymouria toistuvasti siitä, kuinka suuri pettymys tämä on ollut poikana, valittaa aina kaikesta mitä tämä tekee ja vaatii jatkuvasti huomiota. Heidän suhteensa on erittäin tiivis, mutta siinä tuntuu olevan vain vähän aitoa rakkautta. Agnes kontrolloi Seymourin yksityiselämää mielivaltaisilla rajoituksilla, ei anna poikansa tavata muita naisia tai edes kävellä sillan alta, koska hänen mukaansa se symboloi rakastelemista. 8. kauden jaksossa ”Lisa ja Nelson” rehtori Skinner mainitsee, että hän joutuu maksamaan äidilleen kuukausittaisia korvauksia lapsena syömästään ruoasta.
9. kauden jaksossa ”Rehtorin kahdet kasvot” paljastettiin, että rehtori Skinner olisi todellisuudessa Armin Tamzarian -niminen huijari, joka varasti henkilöllisyytensä Vietnamin sodassa kadonneelta kapteeniltaan, ja näin ollen Agnes Skinner ei olisi hänen oikea äitinsä. Jakson lopussa tämä juonenkäänne ikään kuin pyyhkäistiin pois, eikä asiaan ole palattu enää myöhemmin, paitsi 15. kauden jaksossa ”Robotti Homer”, jonka lopussa Lisa mainitsee asian. Myöhemmin sarjassa on nähty rehtori Skinnerin lapsuuteen sijoittuvia takaumia, joiden perusteella Agnes on sittenkin hänen äitinsä.


title: Agnes Skinner

text: Agnesin ensiesiintymisessä (1. kauden jaksossa "Vaihto-oppilas) tämä oli vielä ns. herttaisen oloinen, ja tämä kutsui Seymoria nimellä "Spanky". Sittemmin hahmo muuttui töykeäksi.


title: Agnes Skinner

text: Agnes on useimmiten töykeä ulkopuolisillekin, mutta hän on joskus tapaillut ylitarkastaja Chalmersia ja ainakin kerran myös Sarjishemmoa. Agnes esiintyy usein äärimmäisen konservatiivisena ja ahdasmielisenä, mutta vaikuttaa myös tekopyhältä, sillä hän ei itse elä niin kuin opettaa. Nähdessään alastomana rullalautailevan Bart Simpsonin elokuvassa "The Simpsons Movie" hän osoitti tätä sormella ja huusi: ”Älkää katsoko sitä mitä minä osoitan!”


title: Agnes Skinner

text: Joka perjantai-ilta Agnes Skinner katselee kotonaan varjokuvia Seymourin kanssa. Hän on myös aseliitto NRA:n vakituinen jäsen ja keräilee täytekakkujen kuvia leikekirjaan, vaikkei itse pidä kakuista. Agnes kuuluu myös lintukerhoon Seymourin kanssa.


title: Agnes Skinner

text: 21. kauden jakson ”Kurvailua curling-kentällä” mukaan Agnes osallistui seiväshyppääjänä vuoden 1952 Helsingin olympialaisiin, mutta suoritus meni pieleen, koska syntymätön Seymour potkaisi juuri väärällä hetkellä hänen kohdussaan.


title: Tierradentro

text: Tierradentro (, "sisämaa") on alue Etelä-Kolumbiassa Caucan departementin koillisosassa.


title: Tierradentro

text: Tierradentro sijaitsee vaikeakulkuisessa maastossa Cordillera Central -vuoristossa, joka on yksi Andien jatkeista Kolumbiassa. Alue on perinteinen asuinpaikka páezeille.


title: Tierradentro

text: San Andrés de Pisimbalássa lähellä Inzán paikkakuntaa sijaitsee Tierradentron arkeologinen kansallispuisto, joka on yksi Kolumbian merkittävimmistä arkeologisista kohteista. Vuodesta 1995 se on ollut listattuna UNESCOn maailmanperintöluetteloon.


title: Tierradentro

text: Puistossa on jäänteitä ns. Tierradentro-kulttuurista, josta ei tiedetä paljoakaan. Tyypillistä kulttuurille on jopa viisi metriä syvät kaivohaudat, jotka ovat hakattu kiveen. Hautojen sivusyvennyksistä on löytynyt jopa 100 uurnaa. Parhaiten säilyneiden hautojen seinissä on näkyvillä valkoiseksi, mustaksi ja punaiseksi maalattuja geometrisiä kuvioita.


title: Lukkoleuka

text: Lukkoleuka (esiintynyt Suomessa myös nimellä Pihtileuka) on Marvel-kustantamon luoma supersankari, Epäinhimillisten kuningasperheen lemmikki. Lukkoleuka esiintyi ensimmäisen kerran "Fantastic Four" -lehden numerossa 45 (joulukuu 1965). Hahmon loivat Stan Lee ja Jack Kirby. Epämuodostuman vuoksi Lukkoleuka muistuttaa valtaisaa bulldogia ja sillä on valtavat fyysiset voimat. Lisäksi hän kykenee suorittamaan teleportaation ystäviensä kanssa miltei minne tahansa.


title: Lukkoleuka

text: Lukkoleuka on epäinhimillisten kaltainen olento, jonka todellisesta muodosta ei olla aivan varmoja. Uskotaan hänen olleen joskus inhimillinen olento, kuten suurin osa muistakin epäinhimillisistä. Myöhemmin hän kuitenkin mutatoitui terrigeenisumun vuoksi koiramaiseksi olennoksi. Väitteen todenperäisyys on kuitenkin kiistanalainen.


title: Lukkoleuka

text: Saattaa myös olla mahdollista, että Lukkoleuka on vain epäinhimillisten epätavanomainen koira. Ilmeisesti Lukkoleualla on huomattavasti vähäisemmät hengenlahjat, mitä hänen epäinhimillisellä toverillaan. Lukkoleualla on myös joitain koiramaisia tapoja, kuten tarve jahdata eläimiä. Toisaalta Lukkoleuka ymmärtää monimutkaisiakin käskyjä, joten tavallinen koira hän ei ole. Jos Lukkoleuka ei ole varsinaisesti koira, hän on uskollinen kuningasperheen palvelija.


title: Lukkoleuka

text: Lukkoleualla on yli-inhimilliset fyysiset voimat, jotka vaikuttavat (luonnollisesti) hänen leuoissaan. Hän on esimerkiksi napannut Möykyn käden puristusotteeseen, jota tämä ei kyennyt murtamaan (Möykky pystyy nostamaan yli 85 tonnia). Lisäksi Lukkoleuka kykenee kantamaan raskaitakin taakkoja selässään ja kaivamaan tassuillaan jopa sementin läpi.


title: Lukkoleuka

text: Lukkoleualla on varsin nopeat refleksit, hän on saanut leukoihinsa kiinni Elohopean, tämän liikkuessa äänen nopeudella.


title: Lukkoleuka

text: Lukkoleuan suurin kyky on kuitenkin teleportata itsensä ja ystävänsä miltei minne tahansa ja avata kulkuväyliä todellisuuksien välille. Massa, jonka Lukkoleuka kykenee ottamaan mukaansa, on noin tonnin ja lukumäärällisesti noin tusina olentoa (olettaen ettei näiden yhteispaino nouse tonnin ylitse). Matkustajien tulee seistä noin neljän metrin säteellä Lukkoleuasta ja mielellään koskettaa häntä.